சேலம் - சென்னை பசுமை வழிச்சாலை அமைப்பதால் விவசாயம் பாதிக்கப்படாது என்றும் , மாநில வளர்ச்சிக்கு 8 வழிச்சாலை அவசியம் என்றும் புதிய தமிழகம் கட்சி தலைவர் டாக்டர் கிருஷ்ணசாமி கூறியுள்ளார் . சேலம் - சென்னை 8 வழி சாலை அமைப்பதற்கான வேலைகள் நடைபெற்று வருகின்றன . இது தொடர்பாக அந்தந்த மாவட்டங்களில் நிலங்கள் கையகப்படுத்தப்படும் பணிகள் நடைபெற்று வருகின்றன . 8 வழிச்சாலை அமைப்பதற்கு அந்தந்த பகுதி மக்கள் கடும் எதிர்ப்பு தெரிவித்து வருகின்றனர் . 8 வழிச்சாலை உறுதியாக அமைக்கப்படும் என்று முதலமைச்சர் எடப்பாடி பழனிசாமி சட்டப்பேரவையில் கூறியிருந்தார் . எதிர்கட்சி உட்பட பல்வேறு அரசியல் கட்சிகள் 8 வழிச்சாலை அமைப்பதற்கு எதிர்ப்பு தெரிவித்து வருகின்றனர் . இந்த நிலையில் புதிய தமிழகம் கட்சி தலைவர் டாக்டர் கிருஷ்ணசாமி , 8 வழிச்சாலை அமைப்பதால் விவசாயம் பாதிக்காது என்று கூறியுள்ளார் . திண்டுக்கல் மாவட்டம் , பழனியில் , டாக்டர் கிருஷ்ணசாமி , செய்தியாளர்களைச் சந்தித்தார் . அப்போது பேசிய அவர் , தமிழகத்தில் 8 வழிச்சாலை அமைப்பதால் விவசாயம் பாதிக்காது என்று கூறினார் . மாநில வளர்ச்சிக்கு 8 வழிச்சாலை அவசியம் என்றும் 8 இடங்களில் 8 வழிச்சாலை தேவை என்றும் டாக்டர் கிருஷ்ணசாமி கூறினார் .


நான் பிரதமர் ஆகுவேன் . . ! ஸ்ரீ தேவியின் மகள் ஜான்வி பேச்சால் பரபரப்பு . . ? பாலிவுட் நடிகையான ஸ்ரீதேவி சமீபத்தில் உயிரிழந்தார் . இவருடைய மகளான ஜான்வி நடித்து வெளிவரவுள்ள திரைப்படம் பெரும் எதிர்பார்ப்பை கிளப்பி உள்ளது . இந்நிலையில் , மராத்த படமான சாய்ரத் . . . மக்களிடேயே நல்ல வரவேற்பை பெற்றது என்பதால் , இதனை இந்தியில் எடுத்து வருகின்றனர் . இந்த படத்தில் ஜான்வி மற்றும் இஷான் கட்டார் இணைந்து நடித்து வருகின்றனர் இந்த படம் குறித் நிகழ்ச்சி ஒன்று மும்பையில் நேற்று நடைப்பெற்றது . இந்த நிகழ்ச்சியில் கலந்துக்கொண்ட ஜான்வி மற்றும் கடாக் இவர்கள் இருவரிடம் அந்த நிகழ்ச்சியின் தொகுப்பாளர் சில கேள்விகளை கேட்டார் . அப்போது , உங்கள் இருவரில் யார் பிரதமர் ஆக முடியும் என கேட்டார் . இதற்கு சற்றும் யோசிக்காமல் உடனே பதில் அளித்த ஜான்வி , நான் பிரதமர் ஆக முடியும் என நினைக்கிறேன என பதில் அளித்தார் . . . இதனை தொடர்ந்து சற்று சலசலப்பு நிலவியது . பின்னர் உடனே , அவர் சும்மா விளையாட்டுக்கு சொன்னேன் . . உடனே இதை யாரும் பத்திரிக்கையில் போட்டு விடாதீர்கள் என கூறினார் . . இவருடைய நகைச்சுவையான பேச்சை கேட்டு அரங்கமே சற்று நேரம் சிரிப்பாக இருந்துள்ளது . நடிகை ஸ்ரீ தேவி , தன் மகளின் முதல் படம் வெளியாக போகிறதே என்ற ஆவலில் இருந்தார் . ஆனால் யாரும் எதிர்பாராத விதமாக தன் மகள் நடித்து வெளிவர உள்ள படத்தை கூட பார்க்க முடியாமல் , இந்த உலகை விட்டு மறைந்த சம்பவம் அனைவரையும் ஒரு விதமான துக்கத்தில் ஆழ்த்தி உள்ளது


மற்ற ரெய்டுகளைப் பற்றி கேட்கும் மு . க . ஸ்டாலின் 2ஜி முறைகேடு பணத்தில் கலைஞர் தொலைக்காட்சிக்கு பணம் வந்தது உண்மையா ? இல்லையா ? என்பதையும் , ஹம்மர் கார் வாங்கிய விவகாரத்தில் உதயநிதி வீட்டில் ரெய்டு நடந்தது என்னவாயிற்று என்பதையும் ஸ்டாலின் கேட்க வேண்டும் என்று சைதை துரைசாமி கூறியுள்ளார் . சசிகலா தொடர்புடையவர்களின் வீடுகள் மற்றும் அலுவலகங்களில் வருமான வரித்துறையின் சோதனை நடத்தப்பட்டது . ஜெயா டிவி , ஜாஸ் சினிமாஸ் , கொடநாடு எஸ்டேட் , ஜெயலலிதா வாழ்ந்த வீடான வேதா இல்லம் உள்ளிட்ட இடங்களில் வருமான வரித்துறை சோதனை நடத்தியது . இந்த சோதனையில் முக்கிய ஆவணங்கள் கைப்பற்றப்பட்டதாகவும் , இது குறித்து , ஜெயா டிவி சிஇஓ , மற்றும் மேலாளர் , இளவரசியின் மகள் கிருஷ்ணப்ரியா , ஷகிலா உள்ளிட்டவர்களிடம் வருமான வரித்துறை அரிகாரிகள் விளக்கம் கேட்டனர் . பெங்களூரு பரப்பரன அக்ரஹார சிறையில் இருக்கும் சசிகலா , இளவரசி ஆகியோரிடமும் இன்று விசாரணை நடத்த உள்ளதாக தெரிகிறது . சசிகலா குடும்பத்தினரின் உறவினர்கள் , நண்பர்களின் வீடுகளில் நடத்தப்பட்ட சோதனை குறித்து திமுக செயல் தலைவர் மு . க . ஸ்டாலின் , அமைச்சர்களின் வீடுகளிலும் சோதனை நடத்த வேண்டும் என்று கூறியிருந்தார் . மேலும் , இலவசமாக கல்வி வழங்குகிறேன் என்ற பெயரில் அறக்கட்டளை நடத்தி வரும் சைதை துரைசாமி வீட்டிலும் சோதனை நடத்த வேண்டும் என்றும் ஸ்டாலின் கருத்து தெரிவித்திருந்தார் . மு . க . ஸ்டாலினின் கருத்து குறித்து பதிலளித்த சைதை துரைசாமி , ஸ்டாலின் என் மீது அவதூறு கருத்துகளைப் பரப்பி வருவதாக குற்றம் சாட்டியுள்ளார் . அறக்கட்டளை மூலம் பல உயரதிகாரிகளை உருவாக்கி வருகிறேன் . என்னுடைய சேவையைக் களங்கப்படுத்தும் விதத்தில் பேசிய மு . க . ஸ்டாலின் மீது வழக்கு தொடருவேன் என்றும் கூறினார் . கல்வியை இலவசமாக கொடுக்க வேண்டும் என்ற எண்ணத்தில்தான் தான் அறக்கட்டளை நடத்தி வருவதாகவும் , கல்வியை பணமாக்க நினைத்திருந்தால் ஆண்டுக்கு 120 கோடி ரூபாய் பெற்றிருக்க முடியும் என்றும் அப்போது அவர் கூறினார் . மேலும் பேசிய அவர் , 2ஜி முறைகேடு பணத்தில் இருந்து கலைஞர் தொலைக்காட்சிக்கு பணம் வந்தது உண்மையா ? இல்லையா ? என்றும் ஹம்மர் கார் வாங்கிய விவகாரத்தில் ஸ்டாலின் மகன் வீட்டில் ரெய்டு நடந்தது என்னவாயிற்று என்றும் அவர் கேள்வி எழுப்பினார் . மற்ற ரெய்டுகளைப் பற்றி கேட்கும் மனுநீதி சோழனின் வாரிசு மு . க . ஸ்டாலின் இதையும் கேட்க வேண்டும் என்று மிக காட்டமாக தெரிவித்தார் . வருமானத்துக்கு அதிகமாக சொத்து சேர்த்ததாக நிரூபித்தால் பொது வாழ்க்கையை விட்டே செல்கிறேன் என்றும் சைதை துரைசாமி கூறினார் .


விவசாயத்தை மையமாக வைத்து உருவாகி இருக்கும் ' வாழ்க விவசாயி ' படத்தின் பர்ஸ்ட் லுக்கை நடிகர் இயக்குநர் சசிகுமார் வெளியிட்டார் . இந்நிகழ்வுக்காகத் தான் மகிழ்ச்சியடைவதாகக் கூறிய அவர் , ' வாழ்க விவசாயி ' படக் குழுவினரை வாழ்த்தினார் . நீரின்றி , உணவின்றி , தொழில் இல்லாததால் வாழ்வாதாரத்துக்கு வழியின்றி தவிக்கும் விவசாயிகள் பிரச்சினையை மையப் பின்னணியாக வைத்து உருவாகியுள்ள இப்படத்தை புதுமுக இயக்குநர் பி . எல் பொன்னி மோகன் இயக்கியுள்ளார் . கதிர் பிலிம்ஸ் சார்பில் பால் டிப்போ கதிரேசன் தயாரித்துள்ளார் . " வாடிய பயிரைக் கண்ட போதெல்லாம் வாடிய வள்ளலார்களின் கதை இது " என்கிற இயக்குநர் , " இது சமீப காலமாக விவசாயிகள் படும் துன்பத்தையும் துயரத்தையும் அவலத்தையும் படம் பிடித்துக் காட்டும் " என்கிறார் . இப்படத்தில தேசிய விருது பெற்ற நடிகர் அப்புக்குட்டி , வசுந்தரா , முத்துராமன் , " ஹலோ " கந்தசாமி , ஸ்ரீகல்கி , " மதுரை " சரோஜா அம்மாள் , திலீபன் , குழந்தை நட்சத்திரங்கள் வினோத் , சந்தியா , ஆனந்தரூபிணி கவிஞர் விக்கிரமாதித்யன் , விஜயன் , ஆகியோர் நடித்துள்ளனர் . படத்துக்கு ஒளிப்பதிவு - கே . பி . இரதன் சந்தாவத் . இசை - ஜெயகிருஷ் . பாடல்கள் - யுகபாரதி , தமிழ்மணி அமுதன் , மோகன் ராஜன் . எடிட்டிங் - பா . பிரவின் பாஸ்கர் . கலை - ஆர் . சரவண அபிராமன் . நடனம் - காதல் கந்தாஸ் . இதன் படப்பிடிப்பு இராஜபாளையம் , சொக்கம்பட்டி , ஸ்ரீவில்லிபுத்தூர் மற்றும் சுற்று வட்டார விவசாய கிராமங்களில் நடைபெற்றுள்ளது நாட்டில் இன்று பற்றி எரியும் விவசாயிகள் பிரச்சினைையைப் பற்றி எடுக்கப்பட்டுள்ள °வாழ்க விவசாயி " படத்தை இயக்குநர் சசிகுமார் ஊக்கப்படுத்திப் பாராட்டியதில் புதுமகிழ்ச்சியில் பூரிக்கிறது படக் குழு . படத்தின் இறுதிக்கட்டப் பணிகள் தீவிரமாக நடைபெற்று வறுத்து குறிப்பிடத்தக்கது .


கிறிஸ் கெய்லின் அதிரடி அரைசதத்தால் ஆஃப்கானிஸ்தான் பிரீமியர் லீக் தொடரை பால்க் லெஜண்ட்ஸ் அணி முதன்முறையாக வென்றது . இந்தியாவில் ஐபிஎல்லைப் போல பல நாடுகளில் டி20 பிரீமியர் லீக் போட்டிகள் நடத்தப்பட்டுவருகின்றன . அந்த வகையில் ஆஃப்கானிஸ்தானிலும் ஆஃப்கானிஸ்தான் பிரீமியர் லீக் தொடர் நடத்தப்பட்டு வருகிறது . இந்த தொடரின் நடப்பு சீசனின் இறுதி போட்டியில் ரஷீத் கான் தலைமையிலான காபூல் அணி மற்றும் முகமது நபி தலைமையிலான பால்க் லெஜண்ட்ஸ் அணி ஆகிய இரு அணிகளும் இறுதி போட்டியில் மோதின . இந்த போட்டியில் டாஸ் வென்ற காபூல் அணி கேப்டன் ரஷீத் கான் , பேட்டிங்கை தேர்வு செய்ததால் காபூல் அணி முதலில் பேட்டிங் ஆடியது . அந்த அணியின் எந்த வீரருமே பெரிதாக சோபிக்கவில்லை . அனைவருமே சொற்ப ரன்களில் ஆட்டமிழந்தனர் . அதனால் அந்த அணி தட்டுத்தடுமாறி 20 ஓவர் முடிவில் 132 ரன்கள் எடுத்தது . 133 ரன்கள் என்ற இலக்குடன் களமிறங்கிய பால்க் அணியின் தொடக்க வீரர் யுனிவர்ஸ் பாஸ் கிறிஸ் கெய்ல் , அதிரடியாக ஆடி ரன்களை குவித்தார் . 34 பந்துகளில் 4 பவுண்டரிகள் , 4 சிக்ஸர்களுடன் 56 ரன்கள் குவித்தர் . இவரது அதிரடி அரைசதம் மற்றும் ரவி போபாராவின் பொறுப்பான ஆட்டம் ஆகியவற்றால் பால்க் அணி 18.1 ஓவரிலேயே இலக்கை எட்டி 4 விக்கெட்டுகள் வித்தியாசத்தில் வெற்றி பெற்றது . இதையடுத்து முதன்முறையாக ஆஃப்கானிஸ்தான் பிரீமியர் லீக் தொடரை பால்க் அணி வென்றுள்ளது .


தமிழ் , தெலுங்கு , மலையாளம் உள்ளிட்ட தென்னிந்திய மொழி படங்களில் கடந்த 10 ஆண்டுகளுக்கும் மேல் முன்னணி கதாநாயகியாக வலம் வருபவர் நடிகை நயன்தாரா . தற்போது முன்னணி கதாநாயகர்களுக்கு நாயகியாக நடிக்கும் படங்களை தவிர்த்து விட்டு , நாயகிக்கு முக்கியத்துவம் உள்ள படங்களில் மட்டுமே நடித்து வருகிறார் . சினிமா உலகில் தனக்கென தனி முத்திரை பதித்திருக்கும் நயன்தாரா அவரது தனிப்பட்ட வாழ்க்கையில் பல சர்ச்சைகளை கடந்து வந்தவர் என்பது அனைவரும் அறிந்ததுதான் . முதலில் இவர் சிம்புவை காதலிப்பதாக கூறப்பட்டது . பின்பு இருவருக்கும் ஏற்பட்ட கருத்து வேறுபாடு காரணமாக அந்த காதல் முறிந்தது . இதை தொடர்ந்து இயக்குனரும் நடிகருமான பிரபுதேவாவை நயன் காதலித்து வந்ததாக பல உறுதியான தகவல்கள் வெளியாகியது . நயன்தாராவும் தன்னுடைய கையில் பிரபு என்று பச்சை குத்திக்கொண்டார் . இருவரும் இணைந்து பல நிகழ்ச்சிகளிலும் கலந்துக்கொண்டனர் . மேலும் பிரபுதேவாவிற்காக இந்து மதத்திற்கும் மாறினார் நயன் என கூறப்பட்டது . ஆனால் சில கருத்து வேறுபாடு காரணமாக இந்த காதலும் கைகூடாமல் போனது . தற்போது இயக்குனர் விக்னேஷ் சிவனுடன் காதல் என்று கிசுகிசுக்கப்பட்டாலும் எதையும் பற்றி யோசிக்காமல் அவருடன் ஜாலியாக உலகம் சுற்றி வருகிறார் நயன்தாரா . இவர்கள் ரகசிய திருமணம் செய்து கொண்டார்கள் என்று பல்வேறு தகவல்கள் வெளியாகி வருகின்றன . ஆனால் இதையெல்லாம் நயன்தாரா கண்டு கொள்ளவில்லை . நியூயார்க் நகரில் இருவரும் நிற்கும் விதம் விதமான புகைப்படங்களை அவரது டுவிட்டர் பக்கத்தில் வெளியிட்டார் . தற்போது இவருடைய கையில் பிரபு என்று பச்சை குத்தியதை நீக்கிவிட்டு ' பாசிட்டிவிட்டி ' என்று வேறு வார்த்தையை பச்சை குத்தி உள்ளார் நயன்தாரா இவருடைய இந்த மாற்றத்தை ரசிகர்கள் பெரிதும் வரவேற்றுள்ளனர் .


இளம் பெண் ஒருவர் செக்சுக்கு அழைப்பதாக பிக்பாஸ் புகழ் வைஸ்ணவி மீ டூ மூலம் புகார் அளித்துள்ளார் . இளம் பெண்களும் , திரையுலக நட்சத்திரங்களும் தங்களுக்கு ஏற்பட்ட பாலியல் ரீதியிலான துன்புறுத்தல்களை மீ டூ ஹேஸ்டேக் மூலம் உலகிற்கு தெரிவித்து வருகின்றனர் . அந்த வகையில் பாடகி சின்மயி தொடங்கி அண்மையில் நடிகை ஸ்ருதி ஹரிஹரன் வரை பலரும் ஆண்கள் மீது தான் பாலியல் புகார் கூறி வந்தனர் . இந்த நிலையில் இந்த மீ டூ’ விவகாரத்தில் பிக்பாஸ் புகழ் வைஸ்ணவி கூறியுள்ள புகார் அனைவரையும் அதிர்ச்சிக்கு உள்ளாக்கியுள்ளது . அதாவது இளம் பெண் ஒருவர் தன்னிடம் ட்விட்டர் சேட்டிங்கில் மிகவும் ஆபாசமாக பேசுவதாக வைஸ்ணவி கூறியுள்ளார் . மேலும் அந்த இளம் பெண் அனுப்பிய மெசேஜ்களையும் வைஸ்ணவி தனது ட்விட்டர் பக்கத்தில் வெளியிட்டுள்ளார் . அதன்படி ஹாய் அக்கா என்று கூறி அறிமுகம் ஆகியுள்ள அந்த பெண் வைஸ்ணவியை மிகவும் அழகாக இருப்பதாக புகழ்ந்துள்ளார் . மேலும் நாம் செக்ஸ் வைத்துக் கொள்ளலாமா என்றும் வைஸ்ணவியிடம் அந்த இளம் பெண் கேட்டுள்ளார் . இந்த தகவல்களை தனது ட்விட்டர் பக்கத்தில் வெளியிட்டு இந்திய அரசியல் அமைப்பு சட்டம் ஓரினச் சேர்க்கைக்கு ஆதரவாக வழங்கிய தீர்ப்பை தான் ஆதரிப்பதாக கூறியுள்ளார் . ஆனால் இளம் பெண் ஒருவர் வெளிப்படையாக மெசேஜ் மூலம் தன்னை ஓரினச் சேர்க்கையான லெஸ்பியனுக்கு அழைப்பதை எப்படி ஜீரனித்துக் கொள்வது என்று தெரியவில்லை என வைஸ்னவி கூறியுள்ளார் . இந்த மீ டூ விவகாரத்தின் மூலம் இன்னும் என்னென்ன பிரச்சனைகள் ஏற்படப்போகிறது என்பது மட்டும் தெரியவில்லை .


முன்னாள் முதல்வர் ஜெயலலிதா வாழ்ந்த போயஸ்கார்டன் வேதா இல்லத்தை நினைவு இல்லமாக மாற்ற தடை விதிக்க வேண்டும் என ஜெ . தீபா சென்னை உயர்நீதிமன்றத்தில் வழக்கு தொடர்ந்துள்ளார் . ஜெயலலிதாவின் அண்ணன் மகள் தீபா சென்னை உயர்நீதிமன்றத்தில் தாக்கல் செய்த மனுவில் கூறியிருப்பதாவதுஃ எனது பாட்டி சந்தியா போயஸ் கார்டனில் வேதா நிலையம் என்ற வீட்டை விலைக்கு வாங்கினார் . அந்த வீட்டில் தான் எனது தந்தை ஜெயராமனும் , அத்தை ஜெயலலிதாவும் வசித்தனர் . பாட்டியின் மறைவுக்கு பிறகு இந்த வீடு அத்தை ஜெயலலிதா பெயருக்கு மாற்றப்பட்டது . நானும் எனது தம்பி தீபக்கும் படிப்புக்கு தி . நகர் வீட்டுக்கு குடியேறினோம் . இந்நிலையில் எனது அத்தை ஜெயலலிதா கடந்த டிசம்பர் மாதம் மரணம் அடைந்தார் . அவருக்கு நானும் , எனது தம்பி தீபக்கும்தான் நேரடி வாரிசுகள் . அத்தை ஜெயலலிதா உயிரோடு இருந்த போது போயஸ் கார்டன் , கொடநாடு , ஐதராபாத் உள்ளிட்ட பல இடங்களில் சொத்துக்களை வாங்கியுள்ளார் . இந்த சொத்துக்கள் எல்லாம் எனக்கும் , தம்பி தீபக்குக்கும்தான் சொந்தம் . இந்த நிலையில் ஜெயலலிதா வசித்த போயஸ் கார்டன் வீட்டை நினைவிடமாக அரசு அறிவித்துள்ளது . இதை எதிர்த்து முதல் - அமைச்சர் , தலைமைச் செயலாளர் ஆகியோருக்கு கடிதம் கொடுத்தேன் . எனது கோரிக்கை பரிசீலிக்கப்படவில்லை . எனவே ஜெயலலிதா வாழ்ந்த போயஸ் கார்டன் இல்லத்தை நினைவிடமாக அறிவித்த அரசு உத்தரவை ரத்து செய்ய வேண்டும் . இவ்வாறு அவர் மனுவில் தெரிவித்துள்ளார் . இந்த மனு விரைவில் விசாரணைக்கு வரும் என எதிர்பார்க்கப்படுகிறது .


இந்தியத்திரையுலகில் மிகப்பெரிய நட்சத்திரமாக மின்னி மறைந்தவர் நடிகை ஸ்ரீ தேவி . இவரின் இழப்பை இன்றளவும் நம்ப முடியாமல் வருந்திவருகின்றனர் இவரின் ரசிகர்கள் . ஸ்ரீ தேவியின் மரணத்திற்கு பிறகு அவரது குடும்பமும் அவர் நினைவால் மிகுந்த வருத்தத்தில் இருந்துவருகிறது . நேற்று உலகெங்கிலும் அன்னையர் தினம் கொண்டாடப்பட்டது . நடிகை ஸ்ரீ தேவிக்கும் இரண்டு மகள்கள் இருக்கின்றனர் . அவர்களில் மூத்தமகளான ஜான்வீ கபூர் நடித்திருக்கும் முதல் ஹிந்தி திரைப்படம் ”தடக்” விரைவில் ரிலீசாக உள்ளது . அன்னையர் தினமான நேற்று ஜான்வி இன்ஸ்டாகிராமில் சிறுவயதில் தன் தாய் ஸ்ரீ தேவியுடன் , ஒரு இனிமையான தருணத்தில் எடுத்துக்கொண்ட புகைப்படத்தை வெளியிட்டிருந்தார் . தன் அன்னையை நினைத்து எந்த விதாமான வார்த்தைகளையும் அவர் அந்த படத்தில் கொடுக்கவில்லை என்றாலும் , ஜான்வி ஸ்ரீ தேவியின் பிரிவால் ஏங்குவதை அந்த படம் வெளிப்படுத்துவதாகவே நமக்குத் தோன்றுகிறது .


இந்திய விளையாட்டு ஆணையத்தின் ( சாய் ) இயக்குநராக நீலம் கபூர் நியமிக்கப்பட்டார் . இந்திய விளையாட்டு ஆணையமான சாய் - ன் இயக்குநராக மூத்த இந்திய தகவல் பணி அதிகாரி நீலம் கபூர் நேற்று நியமிக்கப்பட்டார் . 1982 - ஆம் ஆண்டு ஐஐஎஸ் பிரிவு அதிகாரியான நீலம் கபூர் , முன்னதாக கள விளம்பரங்களுக்கான இயக்குநரகத்தின் முதன்மை இயக்குநராக இருந்தார் . அவரது நியமனத்திற்கு மத்திய அமைச்சரவையின் நியமனக் குழு ஒப்புதல் அளித்துள்ளது . இந்த நிலையில் , 2019 ஜூலை 31 - ஆம் தேதி வரையில் அவர் அந்தப் பொறுப்பில் நீடிக்க உள்ளார் . நீலம் கபூர் 2009 - ஆம் ஆண்டு ஐக்கிய முற்போக்கு கூட்டணி அரசு ஆட்சியில் இருந்துபோது செய்தித்தொடர்பு அமைப்பின் முதன்மை இயக்குநராக இருந்தார் . இந்திய தகவல் பணி அதிகாரி ஒருவர் சாய் இயக்குநராக நியமிக்கப்படுவது இது முதல் முறையாகும் . இதுவரையில் இந்திய ஆட்சிப் பணி அதிகாரிகளே அந்தப் பணிக்கு நியமிக்கப்பட்டு வந்தது குறிப்பிடத்தக்கது .


தமிழகத்தில் நீட் தேர்வு , இந்தி திணிப்புக்கு அதிமுக அரசு , மத்திய அரசுக்கு அடி பணிந்து செல்வதே காரணம் என திமுக செயல் தலைவர் மு . க . ஸ்டாலின் , செய்தியாளர்களிடம் கூறினார் . சட்டமன்றத்தில் நடந்த நம்பிக்கை வாக்கெடுப்பின்போது , முறைகேடு நடந்ததாக திமுக சார்பில் வழக்கு தொடர்ந்தோம் . . அதேபோல் சபாநாயகர் தனபால் மீது நம்பிக்கை இல்லா தீர்மானம் கொண்டு வந்தோம் . ஆனால் , அதில் நடவடிக்கை இல்லை . நம்பிக்கை இல்லா தீர்மானம் கொண்டு வந்து 6 மாதம் ஆகிவிட்டது . இதனால் , அதன் மீது மீண்டும் நம்பிக்கை இல்லா தீர்மானம் கொண்டு வருவதற்கு சட்டத்தில் இடம் இருக்கிறது . அதனால் , மீண்டும் தீர்மானம் கொண்டு வரப்படும் . அதிமுகவில் பிளவு ஏற்பட்டதற்கு பாஜகதான் காரணம் என பலரும் கூறுகின்றனர் . அதுபற்றி எனக்கு தெரியாது . ஆனால் , அதிமுக அரசு , மத்தியில் ஆளும் பாஜக அரசுக்கு அடிபணிந்து செல்கிறது என்பது மட்டும் மக்களுக்கே நன்றாக தெரியும் . தமிழகத்தில் நீட் தேர்வு , இந்தி திணிப்பு ஆகியவற்றை எதிர்க்காமல் தமிழக அரசு வேடிக்கை பார்க்கிறது . பாஜக அரசின் திட்டங்களுக்கு , ஆளும் அதிமுக அரசு , அடிபணிந்து செல்வதால் , தொடர்ந்து மத்திய அரசு , தமிழகத்துக்கு துரோகத்தை இழைத்து வருகிறது . நேற்று நந்தனத்தில் நடந்த முரசொலி பவளவிழா கூட்டம் , திடீர் மழை காரணத்தால் , தற்காலிகமாக ஒத்தி வைக்கப்பட்டது . இதே விழா , இதை விட பிரமாண்டமாக செப்டம்பர் 5ம் தேதி நடைபெறும் . அதில் , அனைவரும் கலந்து கொண்டு சிறப்பிக்க வேண்டும் என கேட்டு கொள்கிறேன் . இவ்வாறு அவர் கூறினார் .


நடிகர்கள் புகார் அளித்தால் ஸ்ரீரெட்டி மீது நடிகர் சங்கம் மூலமாக நடவடிக்கை எடுக்கப்படும் என்று நடிகர் கார்த்தி கூறியுள்ளார் . நடிகர் கார்த்தி நடிப்பில் பாண்டிராஜ் இயக்கிய கடைக்குட்டி சிங்கம் படம் வெற்றிகரமாக ஓடிக் கொண்டிருக்கிறது . படத்தின் வெற்றியை கொண்டாடும் வகையில் நடிகர் கார்த்தி மற்றும் படக்குழுவினர் ஊர் ஊராக சென்று திரையரங்குகளில் ரசிகர்களை சந்தித்து வருகின்றனர் . அந்த வகையில புதுக்கோட்டை சென்று ரசிகர்களிடம் பேசிய கார்த்தி தொடர்ந்து செய்தியாளர்களிடம் பேசினார் . அப்போது நடிகர்கள் , இயக்குனர்கள் மீது ஸ்ரீரெட்டி தொடர்ந்து புகார்கள் கூறி வருவதை சுட்டிக்காட்டிய செய்தியாளர்கள் ஸ்ரீரெட்டி புகார் கூறிய நடிகர்கள் மீது நடவடிக்கை எடுக்கப்படுமா ? என்று கேள்வி எழுப்பினர் . இதனால் அதிர்ந்து போன கார்த்தி , ஸ்ரீரெட்டி கூறும் புகார்களுக்கு எல்லாம் என்ன ஆதாரம் ? இருக்கிறது . ஸ்ரீரெட்டி மனம் போன போக்கில் நடிகர்கள் , இயக்குனர்கள் மீது புகார்களை கூறிக் கொண்டே இருக்கிறார் . வெறும் புகார்களை கூறினால் மட்டும் போதுமா ? ஆதாரங்களை வெளியிட வேண்டும் அல்லவா ? உண்மையை சொல்ல வேண்டும் என்றால் ஸ்ரீரெட்டியால் நடிகர்கள் மற்றும் இயக்குனர்கள் தான் பாதிக்கப்பட்டுள்ளனர் என்றார் கார்த்தி . அப்படி என்றால் பொய்யான புகார் கொடுக்கும் ஸ்ரீரெட்டி மீது நடவடிக்கை எடுக்கப்படுமா என்று செய்தியாளர்கள் கேள்வி எழுப்பினர் . அதற்கு நடிகர் சங்க பொருளார் என்ற வகையில் கூறுகிறேன் , இதுவரை ஸ்ரீரெட்டி மீது எந்த நடிகரும் புகார் அளிக்கவில்லை . அப்படி புகார் அளிக்கும் பட்சத்தில் ஸ்ரீரெட்டி மீது நடவடிக்கை எடுக்கப்படும் என்று முடித்துக் கொண்டார் கார்த்தி . அதே சமயம் வரிசையாக தமிழ் நடிகர்கள் பற்றி பேசி வரும் ஸ்ரீரெட்டி மீது நடவடிக்கை எடுக்கப்படும் என்று கார்த்தி துணிச்சலாக பேசியிருந்தாலும் , இந்த சர்ச்சையில் அவர் தேவையில்லாமல் தனது பெயரையும் இழுத்துவிட்டுக் கொண்டதாகவே கருதப்படுகிறது .


தல நடித்து வெளிவரும் ஒவ்வொரு திரைப்படத்திற்கும் மாஸ் ஒபென்னிங் கொடுத்து வருகின்றனர் ரசிகர்கள் , அவர் நடித்தாலே கண்டிப்பாக அந்த திரைப்படம் ஹிட் என்கிற நிலை தான் உள்ளது . இதனால் இவரை வைத்து எப்படியும் படம் இயக்க வேண்டும் என பல இயக்குனர்கள் போட்டி போடுகின்றனர் . தயாரிப்பாளர்களும் இவர் எவ்வளவு சம்பளம் கேட்டாலும் கொடுக்க தயாராக தான் உள்ளனர் . ஆனால் அஜித் ஒரு ஒரு கண்டிஷன் போடுகிறாராம் . தான் நடிக்கும் திரைப்படத்திற்கு அரசுக்கு எந்த வித பாதகமும் இன்றி , முறையான வழியில் வரி செலுத்தி சம்பாதித்த பணத்தை தான் சம்பளமாக கொடுக்க வேண்டும் என கூறிகிறாராம் . பொதுவாக தங்களிடம் உள்ள கருப்பு பணத்தை , வெள்ளையாக மாற்ற பல கோடி செலவு செய்து கார்ப்பரேட் கம்பனிகள் படம் இயக்குவதாக கூறப்படும் நிலையில் அஜித் இது போல் கூறுவதால் பல தயாரிப்பாளர்கள் தலைசுற்றி நிற்கின்றனராம் . அதே போல , படபிடிப்பு தனக்கு செலவு செய்யப்படும் பணமும் வெள்ளை பணமாகத்தான் இருக்க வேண்டும் என்று அக்ரிமென்ட் போடுகிறாராம் அஜித் . இதனால் அஜித்தின் படத்தை தயாரிக்க பலருக்கு விருப்பம் இருந்தும் . . . இந்த கண்டிஷன் ஒற்று வருமா என்று யோசிக்கின்றனராம் தயாரிப்பாளர்கள் . ஒருமுறை அஜித்தின் இந்த முடிவிற்கு பல அரசியயல்வாதிகள் தங்களுடைய வாழ்த்தை தெரிவித்தது குறிப்பிடத்தக்கது . தமிழகத்தை தூய்மையாக மாற்றிக்காட்ட வேண்டும் என கூறி வரும் பல பிரபலங்கள் , இது போன்ற முடிவை எடுக்காத நிலையில் , அஜித் சைலண்டாக செய்து வரும் இந்த செயல் பலரது பாராட்டையும் பெற்றுள்ளது .


தமிழகத்தில் 18 எம்எல்ஏக்கள் தகுதி நீக்கம் செய்யப்பட்டதாலும் , திருப்பரங்குன்றம் , , திருவாரூர் தொகுதிகளில் எம்எல்ஏக்கள் மறைந்துவிட்டதாலும் மொத்தம் 20 தொகுதிகள் தற்போது காலியாக உள்ளன . அந்ததொகுதிகளில் அடுத்த 6 மாதங்களுக்குள் தேர்தல் நடத்தப்பட வேண்டும் . இந்நிலையில் இந்த 20 தொகுதிகளிலும் , நடைபெறவுள்ள இடைத்தேர்தலில் போட்டியிடுவது குறித்து , கட்சி நிர்வாகிகளிடம் , பிரேமலதா ரகசிய கருத்து கேட்பு நடத்தி வருகிறார் தேமுதிக தலைவர் விஜயகாந்துக்கு உடல்நலக்குறைவு ஏற்பட்டுள்ளதால் அவரால் முழுமையாக அரசியல் பணிகளில் ஈடுபட முடியவில்லை . இதனால் , தன் மனைவி பிரேமலதாவிடம் , கட்சி பணிகளை ஒப்படைத்து உள்ளார் . இதையடுத்து பிரேமலதாவிற்கு , மாநில பொருளாளர் பதவி வழங்கப்பட்டுள்ளது . இந்நிலையில் கட்சியை பலப்படுத்தும் பணிகளில் , பிரேமலதா கவனம் செலுத்தி வருகிறார் . பல்வேறு அணி நிர்வாகிகளுடன் , நாள்தோறும் , அவர் ஆலோசனை நடத்தி வருகிறார் . இந்த ஆலோசனை கூட்டங்களில் , தமிழகத்தில் காலியாக உள்ள 20 தொகுதிகளுக்கு இடைத்தேர்தல் நடந்தால் , அதில் தேமுதிக போட்டியிடுவது குறித்து , கருத்து கேட்டு வருகிறார் . இந்நிலையில் கட்சி நிர்வாகிகளிடம் பேசிய பிரேமலதா , ' கட்சி பணிகளுக்கு , கூடுதல் நேரம் செலவிட வேண்டும் . பொறுப்பில் இருப்பவர்கள் , செயல்படாமல் இருந்தால் , பதவி பறிக்கப்படும் ' என்று எச்சரித்தார் . இருபது சட்டசபை தொகுதிகளுக்கு இடைத்தேர்தல் நடந்தால் , அதில் போட்டியிடுவது குறித்தும் , பிரேமலதா கருத்து கேட்டு வருகிறார் . அதற்கு பல நிர்வாகிகள் , ' போட்டியிட வேண்டும் ' என்று , கூறி வருவதாக தெரிவந்துள்ளது . தேர்தல் அறிவிப்பு வெளியிடப்பட்ட பின் , மாவட்ட செயலர்களுடன் ஆலோசித்து , நல்ல முடிவு எடுப்பதாக , பிரேமலதா தெரிவித்துள்ளதாக அக்கட்சி வட்டாரத்தில் கூறப்படுகிறது . இந்நிலையில் கட்சியினருடன் ஆலோசனை நடத்திய பின் செய்தியாளர்களிடம் பேசிய , பிரேமலதா எந்த தேர்தலை அறிவித்தாலும் , அதை சந்திப்பதற்கு , தேமுதிக எப்போதும் தயாராக இருக்கிறது . நாடாளுமன்றத் தேர்தலுடன் , சட்டசபைக்கும் தேர்தல் வருவதற்கான வாய்ப்பு இருப்பதாக , எங்களுக்கு தகவல் வருகிறது . இதனை சந்திப்பதற்கு , ஆளும்கட்சியினர் பயப்படுகின்றனர் . ஆனால் , தேமுதிகவுக்கு தேர்தல் குறித்த பயம் இல்லை என அதிரடியாக தெரிவித்தார் .


கடந்த 15 ஆண்டுகளுக்கும் மேலாகவே மத்திய அரசின் கட்டாய விடுமுறை பட்டியலில் பொங்கல் திருநாள் இல்லை என்றும் விருப்ப விடுமுறைப் பட்டியலில் தான் இடம்பெற்றுள்ளது என்றும் பா . ம . க . இளைஞரணி தலைவர் அன்புமணி ராமதாஸ் தெரிவித்தள்ளார் . இது தொடர்பாக அவர் வெளியிட்டுள்ள அறிக்கையில் , தமிழர் திருநாளான பொங்கல் திருநாள் மத்திய அரசின் கட்டாய விடுமுறைப் பட்டியலில் இருந்தது போலவும் , நடப்பாண்டில் அது கட்டாய விடுமுறைப் பட்டியலில் இருந்து நீக்கப்பட்டு , விருப்ப விடுமுறை பட்டியலில் சேர்க்கப்பட்டது போலவும் ஊடகங்களில் செய்திகள் வெளியாகி இருப்பதாக தெரிவித்துள்ளார் . அதன் அடிப்படையில் மத்திய அரசின் நடவடிக்கையை கண்டித்து பல கட்சிகள் அறிக்கை வெளியிட்டுள்ளன . கட்டாய தேசிய விடுமுறைப் பட்டியலில் இருந்து பொங்கல் திருநாள் நீக்கப்பட்டதைக் கண்டிப்பதாகக் கூறியுள்ள திமுக , மத்திய அரசைக் கண்டித்து நாளை போராட்டம் நடத்தப்போவதாகவும் அறிவித்துள்ளது . அதிமுக தலைமையும் மத்திய அரசின் நடவடிக்கையை விமர்சித்திருக்கிறது . இந்த செய்திகள் தொடர்பாக எனக்குத் தெரிந்த சில உண்மைகளை பகிர்ந்து கொள்ள விரும்புவதாக குறிப்பிட்டுள்ளார் . கடந்த 15 ஆண்டுகளுக்கும் மேலாகவே மத்திய அரசின் கட்டாய விடுமுறை பட்டியலில் பொங்கல் திருநாள் இல்லை . விருப்ப விடுமுறைப் பட்டியலில் தான் இடம்பெற்றுள்ளது . மத்திய அரசு அலுவலகங்களைப் பொறுத்தவரை ஆண்டுக்கு 14 நாட்கள் கட்டாய தேசிய விடுமுறை நாட்களாகவும் , 12 நாட்கள் விருப்ப விடுமுறை நாட்களாகவும் அறிவிக்கப்படுகின்றன . கட்டாய தேசிய விடுமுறை நாட்களில் விடுதலை நாள் , குடியரசு நாள் , காந்தியடிகள் பிறந்த நாள் மற்றும் அனைத்து மத திருவிழாக்கள் , முகரம் ஆகியவை தவிர தமிழகத்தில் கொண்டாடப்படும் தீப ஒளித் திருநாளும் இடம் பெற்றுள்ளது . விருப்ப விடுமுறை நாட்களில் 10ஆவது இடத்தில் பொங்கல் திருநாள் இடம் பெற்றிருக்கிறது . இதே நடைமுறை தான் பல ஆண்டுகளாக தொடர்கிறது . ஆனால் , தவறுதலாக யாரோ பரப்பிய தகவலை நம்பி ஊடகங்கள் செய்தி வெளியிட்டதும் , அதன் அடிப்படையில் அரசியல் கட்சிகள் கண்டனம் மற்றும் போராட்ட அறிவிப்பை வெளியிட்டதும் நடந்திருப்பதாக கருதுவதாக குறிப்புட்டுள்ளார் . அதேநேரத்தில் தேசிய இனமான தமிழர்களின் முதன்மைத் திருநாளான பொங்கல் திருநாளுக்கு கட்டாய தேசிய விடுமுறை நாளில் இடம் பெறுவதற்கான அனைத்து சிறப்புகளும் , தகுதிகளும் உள்ளன . அவற்றின் அடிப்படையில் பல ஆண்டுகளுக்கு முன்பே பொங்கல் திருநாள் கட்டாய தேசிய விடுமுறைப் பட்டியலில் சேர்க்கப்பட்டிருக்க வேண்டும் . ஆனால் , ஏனோ அவ்வாறு செய்யப்படவில்லை . இந்தியாவின் சில பகுதிகளில் மட்டும் கொண்டாடப்படும் புத்த பவுர்ணமி , குருநானக் பிறந்த நாள் , மகாவீரர் ஜெயந்தி ஆகியவை கட்டாய தேசிய விடுமுறை நாட்களில் இடம் பெற்றுள்ள நிலையில் , பொங்கல் திருநாளையும் அந்த பட்டியலில் சேர்க்க வேண்டும் என அன்புமணி ராமதாஸ் தெரிவித்துள்ளார் .


திகார் சிறையிலிருந்து ஜாமினில் வெளி வந்துள்ள அதிமுக ( அம்மா அணி ) துணை பொதுசெயளாலர் தினகரன் வரவேற்க அவரின் வீட்டிற்கு முன்னும் , சாலை முழுவதும் குத்தாட்டம் , பேண்டு வாந்தியம் தற்போது தூள் பறக்கிறது . தேர்தல் ஆணைய அதிகாரிக்கு லஞ்சம் கொடுக்க முயன்ற குற்றச்சாட்டின் கீழ் கைது செய்யப்பட்டு டெல்லி திகார் சிறையிலிருந்த ஜாமினில் வெளிவரும் தினகரனுக்கு திஹார் சிறை அருகே இருந்த சுவரொட்டிகளில் போஸ்டர்கள் ஒட்டி அமர்க்களப்படுத்தியுள்ளனர் . இரட்டை இலை சின்னத்தை பெறுவதற்காக தேர்தல் கமிஷனுக்கு ரூ . 50 கோடி லஞ்சம் கொடுக்க முயன்றதாக குற்றம்சாட்டப்பட்ட வழக்கில் அ . தி . மு . க . அம்மா அணியின் துணை பொதுச்செயலாளர் தினகரன் மற்றும் அவரது நண்பர் மல்லிகார்ஜூனா ஆகியோர் கடந்த ஏப்ரல் மாதம் டெல்லி குற்றப்பிரிவு போலீசாரால் கைது செய்யப்பட்டனர் . பின்னர் அவர்கள் அங்குள்ள திகார் சிறையில் அடைக்கப்பட்டனர் . தினகரன் , மல்லிகார்ஜூனா ஆகியோரின் ஜாமீன் மனுக்களை விசாரித்த தனிக்கோர்ட்டு நீதிபதி பூனம் சவுத்ரி அவர்கள் இருவரையும் நிபந்தனை ஜாமீனில் விடுதலை செய்ய நேற்று முன்தினம் உத்தரவிட்டார் . இவர்கள் இருவரும் கடந்த மே 1ந்தேதி திகார் சிறையில் அடைக்கப்பட்டனர் . 34 நாட்களுக்கு பிறகு சிறையில் இருந்து விடுதலையாகி இருக்கிறார்கள் . இந்நிலையில் இன்று பிற்பகல் சென்னை வரும் நிலையில் இன்று காலை முதலே தினகரன் வீட்டிற்கு முன்னும் , சாலை முழுவதும் குத்தாட்டம் , பேண்டு வாந்தியம் பட்டாசு என பகுதியே தற்போது தூள் பறக்கிறது . அதிமுக கட்சி அலுவலகம் அமைந்துள்ள ஆழ்வார் பேட்டை பகுதியே விழாக்கோலம் பூண்டுள்ளது . தினகரன் சென்னை விமான நிலையம் வந்து இறங்கியதும் , தினகரனுக்கு உற்சாக வரவேற்பு அளிக்கப்படவுள்ளது . மேலும் சென்னை விமான நிலையத்திலிருந்து தினகரன் வீடு வரையிலும் பேனர்கள் என வழிநெடுகிலும் வழிநெடுக அதிமுக நிர்வாகிகளும் , தொண்டர்களும் வரவேற்க தயாராகியுள்ளனர் . இதனை தொடர்ந்து தமிழகத்தில் பல்வேறு மாவட்டங்களில் இருந்து அதிமுக தொண்டர்கள் தினகரன் வீடு அமைந்துள்ள அடையாருக்கு படையெடுத்துள்ளனர் . தொண்டர்கள் வந்து குவிந்து வருவதால் கட்டுக் கடங்காத கூட்டம் காணப்பட்டது . இதனால் போக்குவரத்து நெரிசலும் ஏற்பட்டது .


இந்திய அணியின் நட்சத்திர டெஸ்ட் வீரர் புஜாராவை வீழ்த்துவதற்கு மிகவும் கடினமாக உள்ளது என்று ஆஸ்திரேலிய அணியின் கேப்டன் டிம் பெய்ன் வெளிப்படையாக தெரிவித்துள்ளார் . இந்தியா மற்றும் ஆஸ்திரேலியா அணிகளுக்கு இடையேயான முதல் டெஸ்ட் போட்டியில் இந்திய அணி 31 ரன்கள் வித்தியாசத்தில் வெற்றி பெற்று , வெற்றியுடன் இந்த தொடரை தொடங்கியதன் மூலம் வரலாற்று சாதனை படைத்துள்ளது . ஸ்மித் மற்றும் வார்னர் இல்லாவிட்டாலும் கூட , ஆஸ்திரேலிய அணி கடைசி வரை உறுதியுடன் போராடியது . குறிப்பாக பின்வரிசை வீரர்களான கம்மின்ஸ் , ஸ்டார்க் , நாதன் லயன் , ஹேசில்வுட் ஆகியோர் பேட்டிங் ஆடிய விதம் அபாரமானது . எனினும் ஆஸ்திரேலிய அணியின் போராட்டத்தை கண்டு மனம் தளராத இந்திய பவுலர்கள் , கடைசி வரை உறுதியுடன் பந்துவீசி அந்த அணியை ஆல் அவுட் செய்து இந்திய அணியை வெற்றி பெற செய்தனர் . போட்டி முடிந்ததும் பேசிய ஆஸ்திரேலிய கேப்டன் டிம் பெய்ன் , எங்கள் அணியின் பின்வரிசை வீரர்கள் கடைசி வரை போராடியது பெருமையாக இருக்கிறது . இந்திய அணி இந்த வெற்றிக்கு தகுதியானவர்கள் . நாங்கள் வெற்றி பெற்றிருக்கலாம் என்பதில் மாற்று கருத்து இல்லை . எனினும் நானும் ஷான் மார்ஷும் டிராவிஸ் ஹெட்டும் பெரிய இன்னிங்ஸை ஆடியிருக்க வேண்டும் . இந்திய அணியில் புஜாரா ஆடியதை போன்ற இன்னிங்ஸை நாங்கள் ஆடவில்லை . இந்த போட்டியில் புஜாராவின் பேட்டிங் மட்டும்தான் இரு அணிகளுக்கு இடையேயான ஆட்டத்தில் வித்தியாசமாக அமைந்தது . போட்டியின் முடிவை தீர்மானித்தது அவரது பேட்டிங்தான் . புஜாராவை வீழ்த்துவது உண்மையாகவே மிகவும் கடினமாக உள்ளது . இந்த போட்டியில் தோற்றிருந்தாலும் டெஸ்ட் தொடரை நாங்கள் வெல்வோம் என்று ஆஸ்திரேலிய கேப்டன் டிம் பெய்ன் நம்பிக்கை தெரிவித்தார் . இரண்டு இன்னிங்ஸ்களிலும் புஜாராவின் பேட்டிங் மிக முக்கியமானது . முதல் இன்னிங்ஸில் சதமடித்த புஜாரா , இரண்டாவது இன்னிங்ஸிலும் 71 ரன்களை குவித்தார் . இரண்டு இன்னிங்ஸ்களிலுமே சிறப்பாக ஆடிய ஒரே வீரர் புஜாராதான் .


இந்திய அணியின் முன்னாள் கேப்டன் கங்குலி , தனது கிரிக்கெட் அனுபவத்தை சுயசரிதையாக எழுதியுள்ளார் . அதில் பல சுவாரஸ்யமான சம்பவங்களை குறிப்பிட்டுள்ளார் . அதுமட்டுமல்லாமல் இதுவரை வெளிவராத பல தகவல்களையும் பதிவிட்டுள்ளார் கங்குலி . அந்த சுயசரிதையில் , 2003ம் ஆண்டு உலக கோப்பையின் இந்தியா - பாகிஸ்தான் இடையேயான லீக் போட்டி தொடர்பான சம்பவம் ஒன்றை பகிர்ந்துள்ளார் . இதுதொடர்பாக சுயசரிதையில் கங்குலி எழுதியுள்ளதாவதுஃ இந்தியா பாகிஸ்தான் இடையேயான அந்த போட்டி , அடுத்தகட்ட சுற்றுக்கான எதையும் நிர்ணயம் செய்யும் போட்டி அல்ல . அந்த போட்டிக்கு முன்னரே இந்தியா , அடுத்த சுற்றுக்கு தகுதியாகிவிட்டது . இப்படியான நிலையில் , அந்த போட்டி நடந்தாலும் இந்தியா - பாகிஸ்தான் இடையேயான போட்டி என்பதால் வெற்றி பெற வேண்டும் என்ற முனைப்பில் விளையாடினோம் . இதில் முதலில் பேட்டிங் செய்த பாகிஸ்தான அணி சயீத் அன்வரின் அபாரமான சதத்தால் 7 விக்கெட் இழப்புக்கு 273 ரன்கள் குவித்தது . மேலும் , அந்த அணியில் வக்கார் யூனுஸ் , வாசிம் அக்ரம் , சோயிப் அக்தர் போன்ற வேகப்பந்து வீச்சாளர்களும் , ஷாகித் அப்ரிதி , அப்துல் ரசாக் போன்ற பகுதிநேர பந்து வீச்சாளர்களும் இருந்ததால் , மிகப் பெரிய சவால் எங்களுக்கு காத்திருந்தது . ஆதலால் , நான் அணியில் உள்ள அனைத்து வீரர்களுக்கும் தெளிவாக சில விஷயங்களைக் கூறினேன் . அவசரப்பட்டு விக்கெட்டுகளை இழந்துவிடாத வகையில் , நிதானமாக பேட் செய்ய வேண்டும் என்று கட்டளையிட்டு இருந்தேன் . அதிலும் , குறிப்பாக தொடக்க ஆட்டக்காரர்களாக களமிறங்கும் சேவாக் மற்றும் சச்சின் டெண்டுல்கரிடம் நிதானமாக பேட் செய்யுங்கள் , விக்கெட்டுகளை இழந்து அடுத்து களமிறங்குபவர்களுக்கு நெருக்கடியை ஏற்படுத்திவிடாதீர்கள் . 273 ரன்களை சேஸிங் செய்வது எளிதானது என்றாலும் , வாசிம் அக்ரம் , அக்தர் , வக்கார் யூனிஸ் இருக்கும் அணியில் மிகக் கடினம் என்றேன் . ஆதலால் , தொடக்க ஆட்டம் ஸ்திரமாக நிதானமாக இருக்க வேண்டும் என்றேன் . மேலும் , இந்த ஆடுகளம் பேட்டிங்குக்கு நன்கு ஒத்துழைக்கும் ஆடுகளம் , இதில் தொடக்கத்திலேயே விக்கெட்டுகளை இழக்காமல் 10 ஓவர்களை கடந்துவிட்டால் , அதன்பின் அடித்து ஆடலாம் என்றும் இருவருக்கும் அறிவுறுத்தினேன் . ஆனால் , தொடக்கத்தில் இருந்து சச்சினும் , சேவாக்கும் அதிரடி ஆட்டத்தைப் பார்த்து மிரண்டுவிட்டேன் . 5 ஓவர்களில் 50 ரன்களை எட்டிவிட்டது . வாசிம் அக்ரம் 3 ஓவர்கள் வீசி 21 ரன்கள் கொடுத்தார் . வக்கார் , சோயிப் அக்தர் முறையே 11,18 ரன்கள் கொடுத்தனர் . இதில் என்ன வேடிக்கைஎன்றால் , கேப்டன் கூறிய எந்தவிதமான அறிவுரைகளையும் பின்பற்றாமல் , சச்சினும் , சேவாக்கும் பாகிஸ்தான் வீரர்களின் பந்துவீச்சை துவம்சம் செய்துவிட்டனர் . இதைப் பார்க்கும் போது எனக்கு சிரிப்புதான் வந்தது . இவர்கள் இருவரும் அமைத்துக்கொடுத்த அடித்தளம் அதன்பின் களமிறங்கியவர்களுக்கு எளிதாக இருந்தது . இருவரையும் கேள்வி கேட்பதற்கு பதிலாக , நான் சிரித்துக்கொண்டேன் . சச்சின் டெண்டுல்கர் 75 பந்துகளில் 98 ரன்கள் குவித்ததையும் மறக்க முடியாது . யுவராஜ் சிங் அரை சதம் , டிராவிட் , முகமது கைப் ஆகியோரின் பொறுப்பான ஆட்டமும் அணிக்கு வெற்றியைத் தேடித் தந்தது என சுயசரிதையில் நினைவுகளை பகிர்ந்துள்ளார் கங்குலி .


தமிழ் திரைப்பட தயாரிப்பாளர் சங்கத்தின் தேர்தல் சமீபத்தில் நடந்து முடிந்தது இதில் வெற்றி பெற்ற நடிகர் விஷால் தலைவராக தேர்வு செய்யப்பட்டு தயாரிப்பாளர் சங்க உரிமைகள் அனைத்தையும் கைப்பற்றினார் . இது குறித்து அவர் பதவியேற்கும்போது கூறுகையில் தயாரிப்பாளர் சங்கத்தின் பொறுப்பை ஏற்றுக்கொண்ட நிமிடம் முதல் தங்களது பணியை தொடங்கிவிட்டதாகவும் , ஒவ்வொரு தயாரிப்பாளருக்கும் நல்லது செய்வதே தங்களது பணி என்றார் . இந்நிலையில் தற்போது அவர்கள் கூறியபடியே தங்கள் பணியையும் தொடங்கிவிட்டனர் . தற்போது தயாரிப்பாளர் சங்கத்தில் இருந்து அனைத்து தயாரிப்பாளர்களுக்கும் ஒரு சுற்றறிக்கை சென்றுள்ளது . அந்த சுற்றறிக்கையில் கூறியுள்ளது என்னவென்றால் . . . அன்பார்ந்த தயாரிப்பாளர்களுக்கு , தங்களது நிலுவையில் உள்ள சாட்டிலைட் விற்காத , வெளியிடப்படாத அல்லது மானியம் கிடைக்கப்பெறாத படங்களின் விவரத்தை கீழ்க்கண்ட எண் அல்லது மின்னஞ்சலில் வரும் வெள்ளி மாலை 6.00 மணிக்குள் தெரியப்படுத்துமாறு அன்புடன் கேட்டுக்கொள்கிறோம் . என ஒரு தொலைபேசி எண் , மட்டும் மின்னஞ்சல் வெளியிட்டுள்ளனர் . " 9789972260 " " tfpccommitee @ gmail . com " விஷால் அதிரடியாக இந்த வேளையில் இறங்கியுள்ளது பலரது கவனத்தை ஈர்த்துள்ளது , இவரது செயலை பார்த்து மற்ற தயாரிப்பாளர்களும் தங்களுடைய வாழ்த்துக்களை தெரிவித்து வருகின்றனர் .


ஷாப்பிங் மாலில் அடியாட்களை அடித்து துவம்சம் பண்ணிவிட்டு ஹீரோ பஞ்ச் டயலாக் பேசும் போது , ஓரத்தில் நின்று கைதட்டும் அந்த ஒன்றரையணா ஜூனியர் ஆர்டிஸ்டுக்கு இருக்கும் லட்சணம் கூட அவருக்கு கிடையாது . ஆனால் லக்கு லபோதிபோன்னு அவர் காட்டில் பொளந்து கொட்டியதில் பாலிவுட் வரையில் பாதம் பதித்திருக்கிறார் மனுஷன் . கிடைத்த வாய்ப்பை கில்லியாக யூஸ் பண்ணியதில் இவர் படங்கள் பிய்ச்சுக்கிட்டு ஓடின . இதனால் சான்ஸே இல்லை ஹீரோயின்கள் கூட இவரது பட வாய்ப்புக்காக தம்பியை ‘தடவி’ தாஜா செய்ய தயங்கா நிலை உருவானது . சில ஹீரோக்களுக்கு உடம்பில் மச்சமிருக்கலாம் , ஆனால் தம்பிக்கு உச்ச மச்சத்தில் உடம்பு . அதனால் கிளிகள் லைன் கட்டி நின்று லவ்ஸ் விட்டன . இரண்டு வருடங்களுக்கு முன்பு இவரும் அந்த குள்ள கோலிக்கா ஹீரோயினும் ஒரு படத்தில் ஜோடி கட்டினார்கள் . படம் அப்படியொன்றும் பசையை கொட்டவில்லை ஆனால் ஹீரோ , ஹீரோயினுக்கு இடையில் பச்சக் என ஒட்டிக் கொண்டது கெமிஸ்ட்ரி . ஷூட்டிங் காலத்திலேயே இருவரும் பல முறை பர்ஷனலாக மீட் பண்ணி ’பலா’ப்பல விஷயங்களை சின்ஸியராக டிஸ்கஸ் செய்ததாக இன்டஸ்ட்ரியில் இன்ட்ரஸ்ட்டிங் கதைகள் உண்டு . பிறகு இருவரும் ஆளாளுக்கு அவங்கவங்க கதையை பார்க்கப்போய்விட்டனர் . வாட்ஸப்பில் அவ்வப்போது ‘மிஸ் யூ டா ! ’ என்று பரஸ்பரம் லவ்விக் கொள்வதோடு சரி . இருவரும் வாழ்க்கைபட்டது பெரிய பெரியா இடத்தில் என்பதால் இருவர் மீதும் அவர்கள் வீடுகளில் கண் வைத்திருந்தார்கள் . இந்த சூழலில் சமீபத்தில் தனது சீக்வெல் பட ஷூட்டிங்குக்காக அக்கட தேசம் சென்றிருந்தார் ஹீரோ . அவர் தங்கியிருந்த அதே ஹோட்டலில் தனது சமீபத்திய பட வெற்றிக்காக சக்ஸஸ் பார்ட்டி கொடுத்தார் , அதே அக்கட பூமியில் பிறந்து கோலிவுட்டில் வந்து சங்கங்களின் தலைவர் பதவி வரை கொடி நாட்டிய அந்த கறுஞ்சிறுத்தை . பார்ட்டியில் கலந்து கொள்ள வந்த ஹீரோயினும் , ஷுட்டிங்குக்காக வந்திருந்த ஹீரோவும் அந்த ஸ்டார் ஹோட்டல் வராந்தாவில் மீட் பண்ணிக் கொண்டிருந்தனர் . கட்டிப்பிடித்து , கன்னங்களை முட்டிக் கொண்ட பிறகு பேசிக் கொண்டனர் . ஹீரோயின் வான்டட் ஆக இந்த ஹீரோவை அந்த பார்ட்டிக்கு அழைத்தார் . ஆனால் ‘அவரு கூப்பிடாம நான் வர்றது நாட் குட்’ என்றார் ஹீரோ . ஆனால் ‘நீ வர்லேன்னா நானும் போகல . வா உன் ரூமுக்கு போயி சாட் பண்லாம்’ என்றார் ஹீரோயின் . இதற்குள் பார்ட்டிக்கு ஏற்பாடு செய்திருந்த ஹீரோ அந்த இடத்திற்கு யதேச்சையாக வர , இருவரையும் ஒன்றாக பார்த்து அவருக்கு காதில் புகை . இருந்தாலும் சிரித்துக் கொண்டே இன்வைட் செய்தார் பார்ட்டிக்கு . பிறகு சகஜமாக பார்ட்டியில் கலந்து கொண்ட மச்ச ஹீரோ சில ரவுண்டுகள் ஜாலியாக கலகலத்துவிட்டு எல்லாருக்கும் பை சொல்லிவிட்டு கிளம்பிவிட்டார் . ’அப்பாடா தொலைஞ்சான் டா ! ’ என்று பார்ட்டி ஹீரோ குதூகலமாக ஹீரோயின் இருந்த இடத்துக்கு திரும்பினால் , அவரும் மிஸ்ஸிங் . மச்ச ஹீரோ கூடவே கிளம்பிய ஹீரோயின் அவர் ரூமிலேயே அன்று செட்டிலாகிவிட்டார் . பல மாதங்கள் கழித்து சந்திச்ச ஏக்கம் ரெண்டு பேருக்குள்ளும் பற்றி எரிந்தது . ’நீ அப்போ மாதிரி இல்ல , இந்த இடத்துல கொஞ்சம் சதை போட்டுட்ட ! உனக்கு ஏண்டி இந்த இடம் இப்படி உப்பிடுச்சு ? ’ என்று மாற்றி மாற்றி கமெண்ட் அடித்துக் கொண்டனர் . கண்களால் அளவெடுத்த பிறகு , கைகளால் ஸ்கேன் செய்ய ஆரம்பித்து பிறகு எங்கேயோ போய் நின்றது . மறுநாள் காலையில் ஹீரோயினுக்கு வீடியோ காலில் வந்தார் அவரது கணவர் . ’ஏண்டி கீழ் உதடு வீங்குன மாதிரி இருக்குது ? லேசா பிளட் தெரியுதே ? ’ என்று கேட்க , ’நேற்று ஷூட் முடிச்சுட்டு வர்றப்பவே செம்ம டயர்டு . தூக்கத்துல கடிச்சிருப்பேன் டா’ என்றபடி லைனை கட் செய்தார் . நம்புவதும் , நம்பாததும் கணவரின் விருப்பம் ! ஹூம் சினிமா தம்பதிக்குள்ளே இந்த ஃபார்மல் கேள்வியும் , பொய்யான பதில்களும் சகஜமப்பா !


சின்ன தாயே படத்தின் மூலம் தமிழ் சினிமாவில் அறிமுகமானவர் நடிகை விசித்ரா . இந்த படத்தை தொடர்ந்து , சூப்பர் ஸ்டார் ரஜினிகாந்த் நடித்த ' முத்து ' , விஜயுடன் ' ரசிகன் ' உள்ளிட்ட பல படங்களில் கவர்ச்சி வேடத்தில் நடித்து ரசிகர்கள் மனதில் இடம்பிடித்தார் . 50 திரைப்படங்களுக்கு மேல் நடித்துள்ள இவர் , கடைசியாக 2010 ஆம் ஆண்டு ' கிருஷ்ணா கிருஷ்ணா ' என்கிற படத்தில் ருக்மணியா நடித்தார் . இந்த படத்தை தொடர்ந்து இவருடைய தந்தை இறந்த பின்னர் , திரைப்படங்களில் இருந்து விலகி திருமணம் செய்துக்கொண்டு புனேவின் செட்டில் ஆனார் . தற்போது திரைப்படங்களில் இவர் நடிக்காவிட்டாலும் , அவ்வப்போது திரைப்பட விழாக்களில் முகம் காட்டி வருகிறார் . இந்நிலையில் இவர் கணவர் மற்றும் குழந்தைகளுடன் ஒரு விழாவில் கலந்து கொண்டுள்ளார் . அப்போது எடுக்கப்பட்ட புகைப்படம் வைரலாக பரவி வருகிறது . அந்த புகைப்படம் இதோ . . .


தேனி அம்மா அரசு என சொல்லி கொள்ளும் முதல்வர் பழனிசாமி , ஜெயலலிதாவின் திட்டங்களை கிடப்பில் போட்டுவிட்டு , தமிழகத்தின் உரிமைகளை காவு கொடுத்து வருகிறார் என்றார் மார்க்சிஸ்ட் கம்யூனிஸ்ட் கட்சியின் மாநிலச் செயலாளர் கே . பாலகிருஷ்ணன் . தேனி மாவட்டம் , போடிநாயக்கனூர் திருவள்ளுவர் சிலை திடலில் வியாழக்கிழமை இரவு அரசியல் விளக்க பொதுக்கூட்டம் ஒன்று நடந்தது . இந்தக் கூட்டத்தில் மார்க்சிஸ்ட் கம்யூனிஸ்ட் மாநில செயலாளர் கே . பாலகிருஷ்ணன் பங்கேற்றார் . அப்போது அவர் , " காவிரி மேலாண்மை வாரியம் அமைக்க வேண்டும் என உச்ச நீதிமன்றம் ஆணையிட்டும் மத்திய அரசு கர்நாடக தேர்தலை மனதில் வைத்து , காலதாமதம் செய்து வருகிறது . பிரதமர் , அமைச்சர்கள் கர்நாடக தேர்தல் பிரச்சாரத்தில் இருப்பதால் வரைவு திட்டத்தை தயாரிக்க முடியவில்லை என கால அவகாசம் கேட்பது உச்ச நீதிமன்றத்தை கேவலப்படுத்தும் செயல் . தமிழக மாணவர்கள் கேரளம் , ராஜஸ்தான் மாநிலங்களுக்கு சென்று நீட் நுழைவுத் தேர்வு எழுத வேண்டும் என்று சொல்வது எந்த வகையில் நியாயம் ? தமிழக மாணவர்கள் யாரும் மருத்துவம் படிக்கக் கூடாது என மோடி அரசு துரோகம் இழைத்து வருகிறது . அம்மா அரசு என சொல்லி கொள்ளும் முதல்வர் பழனிசாமி , ஜெயலலிதாவின் திட்டங்களை கிடப்பில் போட்டுவிட்டு , தமிழகத்தின் உரிமைகளை காவு கொடுத்து வருகிறார் . மத்திய அரசுடன் இணக்கமாக இருப்பதாக சொல்லும் இவர்களால் ஒக்கி புயல் நிவாரணம் , வறட்சி நிவாரணம் , வெள்ள நிவாரண நிதியோ பெற முடியவில்லை . சிபிஐ , வருமான வரி சோதனைக்கு பயந்துதான் மத்திய அரசுடன் இணக்கமாக உள்ளனர் . நியூட்ரினோ ஆய்வு மைய எதிர்ப்பு நடைபயண தொடக்க விழாவுக்கு மார்க்சிஸ்ட் கட்சியினரால் வர இயலாதது குறித்து எழுத்துப் பூர்வமாக வைகோவுக்கு தெரிவித்தோம் . ஆனால் , நியூட்ரினோ விவகாரத்தில் மார்க்சிஸ்ட் கட்சியை வைகோ விமர்சித்து வருகிறார் . மத்திய அரசு திட்டத்தை அறிவித்த நிலையில் உடனே எதிர்ப்பது சரியல்ல . வைகோ நடத்திய நடை பயணத்தை எதிர்க்கவில்லை . இத்திட்டத்தை பொருத்தவரையில் சுற்றுச்சூழலுக்கு எத்தகைய பாதிப்பு ஏற்படும் , ஆய்வுக்கூடம் அமைப்பதால் முல்லைப் பெரியாறுக்கு பாதிப்பு ஏற்படுமா ? என்பன உள்ளிட்ட பல்வேறு கேள்விகளுக்கு மத்திய அரசு விளக்கம் சொல்லி , மக்களுக்கு தெளிவுபடுத்த வேண்டும் . நியூட்ரினோ ஆய்வகத் திட்டத்தால் மக்களுக்கு ஆபத்து என்றால் எதிர்த்து போராடும் முதல் கட்சியாக மார்க்சிஸ்ட் கம்யூனிஸ்ட் கட்சி இருக்கும் . கருத்தொற்றுமை உள்ள பிரச்சனைகளில் இணைந்து செயல்படுவோம் . கருத்தொற்றுமை இல்லாத பிரச்னைகளில் தனித்து செயல்படுவதுதான் முறை . மார்க்சிஸ்ட் கம்யூனிஸ்ட் கட்சி எந்த கட்சிக்கும் கட்டுப்பட்டதல்ல . முல்லைப்பெரியாறு அணை விவகாரத்தில் உச்சநீதிமன்ற தீர்ப்பின்படி 152 அடிக்கு நீரை தேக்க தமிழக , கேரள அரசுகள் உடனடியாக நடவடிக்கை எடுக்கவேண்டும் " என்று அவர் தெரிவித்தார் . இந்தக் கூட்டத்தில் மார்க்சிஸ்ட் கம்யூனிஸ்ட் மாவட்டக்குழு உறுப்பினர் பாண்டியன் மற்றும் மாவட்ட , வட்டார நிர்வாகிகள் திரளாக கலந்துகொள்கின்றனர் .


அறிமுக இயக்குனர் நெல்சன் திலீப்குமார் இயக்கியுள்ள ' கோலமாவு கோகிலா ' படத்தில் நயன்தாரா நாயகியாக நடித்துள்ளார் . இவருடன் யோகி பாபு , சரண்யா பொன்வண்ணன் , அறந்தாங்கி நிஷா , தொலைக்காட்சிப் பிரபலம் ஜாக்குலின் உள்ளிட்ட பலரும் முக்கிய கதாப்பாத்திரங்களில் நடித்துள்ளனர் . கடந்த வாரம் வெளியான இந்த படத்தின் பாடல்கள் ஏற்கனவே வெளியாகி ரசிகர்கள் மத்தியில் நல்ல வரவேற்ப்பை பெற்றுள்ள நிலையில் படத்தின் மீதான எதிர்ப்பார்ப்பும் அதிகமாகவே இருந்தது . ரசிகர்களின் எதிர்ப்பார்ப்பை நிறைவு செய்வது போல் திரைப்படத்தில் உள்ள அனைத்து காட்சிகளும் ரசிகர்களை கவர்துள்ளதாக கூறப்படுகிறது . பாக்ஸ் ஆபீசிலும் ' கோகோ ' திரைப்படம் இதுவரை ரூ . 3 . 4 கோடி வசூல் சாதனை செய்து வருகிறது . இந்நிலையில் இந்த படத்தை பற்றி , அரசியல் வாதியும் , பிரபல பேச்சாளருமான நாஞ்சில் சம்பத் தனியார் தொலைக்காட்சியில் கூறும் போது , " பெற்ற தாய்க்கு புற்று நோய் . அவரை காப்பாற்ற எந்த சமரசமும் செய்துக்கொள்ளாமல் அவருடைய உயிரை காப்பாற்ற போராடுகிறார் நயந்தாரா . இந்த காலத்தில் பெற்றோரை முதியோர் இல்லத்தில் விடும் பிள்ளைகள் மத்தியில் ' கோலமாவு கோகிலா ' தடம் பதிக்கிறார் என புகழ்ந்து பேசியுள்ளார் . மேலும் இந்த படத்திற்காக நயன்தாராவிற்கு தான்10 - க்கு 7 மதிப்பெண் கொடுப்பதாகவும் கூறியுள்ளார் . அதே போல் வந்து போகும் நடிகைகள் மத்தியில் நிரந்தரமானவர் நயன்தாரா என்று இவர் கூறியுள்ளதை நயன்தாரா ரசிகர்கள் வரவேற்றுள்ளனர் .


பயிற்சி போட்டியில் சதம் விளாசிய வீரரின் விக்கெட்டை எந்த பவுலராலும் வீழ்த்த முடியாத நிலையில் , அவரது விக்கெட்டை கேப்டன் விராட் கோலி வீழ்த்தினார் . இந்த விக்கெட்டை வியப்புடன் கொண்டாடினார் விராட் கோலி . ஆஸ்திரேலியாவுக்கு எதிரான முதல் டெஸ்ட் போட்டி வரும் டிசம்பர் 6ம் தேதி தொடங்குகிறது . அதற்கு முன்னதாக ஆஸ்திரேலியா லெவன் அணியுடன் இந்திய அணி பயிற்சி போட்டியில் ஆடிவருகிறது . இந்த போட்டியில் ஆஸ்திரேலிய லெவன் அணி இந்திய அணிக்கு அதிர்ச்சியளித்தது . இந்த போட்டியில் முதலில் பேட்டிங் செய்த இந்திய அணியின் பிரித்வி ஷா , புஜாரா , கோலி , ரஹானே , ஹனுமா விஹாரி ஆகியோர் அரைசதம் அடித்தனர் . ரோஹித் சர்மா 40 ரன்கள் அடித்தார் . இதையடுத்து இந்திய அணி முதல் இன்னிங்ஸில் 358 ரன்களை குவித்தது . இதையடுத்து முதல் இன்னிங்ஸை ஆடிய ஆஸ்திரேலிய லெவன் அணி , இந்திய அணியின் பவுலிங்கை நேர்த்தியாக எதிர்கொண்டு ஆடியது . ஆஸ்திரேலிய லெவன் அணியின் தொடக்க வீரர்கள் டார்ஷி ஷார்ட் மற்றும் மேக்ஸ் பிரயாண்ட் ஆகிய இருவருமே அரைசதம் அடித்தனர் . ஷார்ட் 74 ரன்களும் பிரயாண்ட் 62 ரன்களும் குவித்தனர் . இதையடுத்து களமிறங்கிய ஜேக் கார்டர் 38 ரன்களும் ஒயிட்மேன் 35 ரன்களும் எடுத்து ஆட்டமிழந்தனர் . பரம் உப்பால் வெறும் 5 ரன்களிலும் ஜோநாதன் மெர்லோ 3 ரன்களிலும் நடையை கட்டினர் . அதனால் 234 ரன்களுக்கே 6 விக்கெட்டுகளை இழந்தது ஆஸ்திரேலிய லெவன் அணி . இதையடுத்து 7வது விக்கெட்டுக்கு ஜோடி சேர்ந்த ஹாரி நீல்சன் மற்றும் ஆரோன் ஹார்டி ஆகிய இருவரும் மிகச்சிறப்பாக ஆடி ரன்களை குவித்தனர் . இந்த ஜோடி 7வது விக்கெட்டுக்கு 180 ரன்களை குவித்து மிரட்டியது . இந்த விக்கெட்டை இந்திய பவுலர்களால் பிரிக்க முடியாமல் திணறினர் . ஒருவழியாக ஆரோன் ஹார்டியை 86 ரன்களில் வீழ்த்தினார் இஷாந்த் சர்மா . ஹார்டி ஆட்டமிழந்தாலும் மறுமுனையில் சிறப்பாக ஆடிய நீல்சன் சதமடித்தார் . இவரது விக்கெட்டை எந்த இந்திய பவுலராலும் வீழ்த்த முடியாத நிலையில் , யாருமே எதிர்பாராத விதமாக விராட் கோலி வீழ்த்திவிட்டார் . விராட் கோலியின் பந்தில் உமேஷ் யாதவிடம் கேட்ச் கொடுத்து ஆட்டமிழந்தார் நீல்சன் . தான் விக்கெட் வீழ்த்தியதை நினைத்து தானே வியந்துபோன கோலி , வியப்புடன் வித்தியாசமாக மகிழ்ச்சியை கொண்டாடினார் . வழக்கமாக ஆக்ரோஷமாக விக்கெட் மகிழ்ச்சியை கொண்டாடும் கோலியிடமிருந்து இதுபோன்றதொரு ரியாக்ஷனை பார்ப்பதே அரிது . அந்த அணி முதல் இன்னிங்ஸில் 544 ரன்களை குவித்து ஆல் அவுட்டானது . இதையடுத்து இந்திய அணி இரண்டாவது இன்னிங்ஸை ஆடிவருகிறது .


பாலிவுட் நடிகை பூஜா தட்வால் ஒரு வேலை உணவுக்கு கூட பணம் இல்லாமல் காச நோய் மருத்துவமனையில் அவதிப்படுவதாக வந்த தகவல் அனைவரையும் அதிர்ச்சிக்குள்ளாக்கியுள்ளது . நடிகை பூஜா தட்வால் பாலிவுட்டில் முன்னணி நடிகையாக இருந்தவர் . இவர் ' வீர்காடி ' , ' ஹிந்துஸ்தான் ' , ' சிந்தூர் கி சவுகந்த் ' போன்ற இந்தி படங்களில் நடித்து புகழ் பெற்ற இவர் கடந்த சில வருடங்களாக காசநோயால் பாதிக்கப்பட்ட அவரதிப் பட்டுவந்தார் . தற்போது மருத்துவமனையில் சிகிச்சையில் இருக்கும் பூஜா டீ குடிக்கக் கூட பணம் இல்லாமல் இருப்பதை அறிந்த பாலிவுட் ரசிகர்கள் அதிர்ச்சியடைந்துள்ளனர் . இவர் தற்போது மிகுந்த வறுமையில் தவித்து வருகிறார் . திருமணத்திற்கு பின் கோவாவில் வசித்து வந்த பூஜா தட்வாலுக்கு காசநோய் பாதிப்பு ஏற்பட்டுள்ளது சமீபத்தில் தெரிய வந்துள்ளது . கடந்த 15 நாட்களுக்கு முன் மும்பையில் உள்ள காசநோய் மருத்துவமனையில் அனுமதிக்கப்பட்டுள்ளார் பூஜா . அவரது உடல்நிலை மோசமாக இருப்பதைத் தெரிந்து கொண்ட பூஜாவின் கணவர் மற்றும் குடும்பத்தினர் அவரை மருத்துவமனையிலேயே யாரிடமும் சொல்லாமல் வந்துவிட்டார்களாம் . இதனை எதிர்ப்பார்க்காத பூஜா ஒருவேளை உணவுக்கும் , டீ குடிக்கக் கூட பணம் இல்லாமல் போராடி வருகிறாராம் . மருத்துவமனையில் சிகிச்சையில் இருக்கும் இவருக்கு அங்குள்ள சிலர் உதவிகள் செய்து வருகின்றனர் . இந்நிலையில் தான் ஜோடியாக நடித்த சூப்பர் ஸ்டார் சல்மான் கான் தனக்கு உதவி செய்வார் என்று நம்பிக்கையாக இருக்கிறாராம் .


சி . பி . ஐ ரெய்டு உள்ளிட்டவற்றை பற்றி எல்லாம் கவலைப்படாமல் இடைத்தேர்தல் பணிகளை துவங்குமாறு அமைச்சர்களுக்கு முதலமைச்சர் எடப்பாடி பழனிசாமி உத்தரவிட்டுள்ளார் . ராஜஸ்தான் , மத்திய பிரதேசம் , சத்தீஸ்கர் ஆகிய மாநிலங்களுக்கு நவம்பர் மாதம் சட்டப்பேரவை தேர்தல் நடப்பதற்கான வாய்ப்புகள் இருக்கின்றன . அப்போதே தமிழகத்தில் காலியாக உள்ள திருப்பரங்குன்றம் மற்றும் திருவாரூரில் இடைத்தேர்தல் நடைபெறும் என்று எதிர்பார்க்கப்படுகிறது . ஏனென்றால் இந்த இரண்டு தொகுதிகளும் காலியாக உள்ளதாக ஏற்கனவே சட்டப்பேரவை செயலாளர் தேர்தல் ஆணையத்திடம் கூறிவிட்டார் . எனவே நான்கு மாநில சட்டப்பேரவைக்கு தேர்தல் அறிவிக்கும் நாளில் இந்த இரண்டு தொகுதிகளுக்கும் இடைத்தேர்தல் அறிவிக்கப்படும் என்று முதலமைச்சர் எடப்பாடி பழனிசாமி நம்புகிறார் . கடந்த ஆர் . கே . நகர் தேர்தலை போல் இல்லாமல் இந்த இரண்டு இடைத் தேர்தல்களிலும் ஆளும் கட்சியான அ . தி . மு . க வெற்றிக் கொடி நாட்ட வேண்டியது அவசியம் என்பதும் எடப்பாடியாரின் கணக்கு . ஏனென்றால் அடுத்த ஆண்டு நடைபெற உள்ள நாடாளுமன்ற தேர்தலை எதிர்கொள்ள இடைத்தேர்தல் வெற்றி அவசியம் என்பது அவருக்கு நன்கு தெரியும் . ஏற்கனவே அ . தி . மு . கவில் தினகரனுக்கு ஆதரவான குரல்கள் அவ்வப்போது எழுந்து வருகிறது . இந்த நிலையில் இடைத்தேர்தல்களிலும் நாம் கோட்டை விட்டால் அ . தி . மு . கவின் பிடி நம்மிடம் இருந்து நழுவிவிடும் என்றும் எடப்பாடி கருதுகிறார் . மேலும் இடைத்தேர்தலில் வென்றால் தான் மத்தியில் ஆட்சியில் இருக்கும் பா . ஜ . கவையும் சமாளிக்க முடியும் என்றும் அவர் நினைக்கிறார் . இதனால் உடனடியாக இடைத்தேர்தல் பணிகளை துவங்குமாறு திருவாரூர் தொகுதி மற்றும் திருப்பரங்குன்றம் தொகுதிக்கு உட்பட்ட அமைச்சர்களுக்கு எடப்பாடி உத்தரவிட்டுள்ளார் . அதிலும் செல்லூர் ராஜு , உதயகுமார் ஆகியோரை நேரிலேயே அழைத்து திருப்பரங்குன்றத்தில் வெற்றி பெற வேண்டியது உங்கள் பொறுப்பு என்று கூறியதாக சொல்லப்படுகிறது . இதே போல் உணவுத்துறை அமைச்சர் காமராஜை அழைத்து திருவாரூரில் தி . மு . கவை எதிர்கொள்ள சரியான வேட்பாளரை தேர்வு செய்து கூறும் படி எடப்பாடி அறிவுறுத்தியதாக சொல்லப்படுகிறது . மேலும் இடைத்தேர்தல் குறித்து ஓ . பி . எஸ்சிடமும் முதலமைச்சர் சீரியசாக பேசிக் கொண்டிருப்பதாக கூறப்படுகிறது .


ஆஸ்திரேலிய அணியின் இரண்டாவது இன்னிங்ஸில் பாட் கம்மின்ஸை பும்ரா வீழ்த்திய பந்து , வெஸ்ட் இண்டீஸ் அணியின் முன்னாள் வேகப்பந்து வீச்சாளர் ஆம்புரூஸின் பவுலிங்கை நினைவுபடுத்தியது . இந்தியா - ஆஸ்திரேலியா இடையே அடிலெய்டில் நடந்த முதல் டெஸ்ட் போட்டியில் இந்திய அணி வெற்றி பெற்று 4 போட்டிகள் கொண்ட டெஸ்ட் தொடரில் 1 - 0 என முன்னிலை வகிக்கும் நிலையில் , இரண்டாவது டெஸ்ட் போட்டி பெர்த்தில் நடந்துவருகிறது . இந்த போட்டியில் வென்று 2 - 0 என முன்னிலை வகிக்கும் முனைப்பில் இந்திய அணியும் , இந்த போட்டியில் வென்று 1 - 1 என தொடரை சமன் செய்யும் முனைப்பில் ஆஸ்திரேலிய அணியும் களம் கண்டன . இந்த போட்டியில் முதலில் பேட்டிங் செய்த ஆஸ்திரேலிய அணி முதல் இன்னிங்ஸில் 326 ரன்களும் இந்திய அணி 283 ரன்களும் எடுத்தன . 43 ரன்கள் முன்னிலையுடன் இரண்டாவது இன்னிங்ஸை ஆடிய ஆஸ்திரேலிய அணி 243 ரன்களுக்கு ஆல் அவுட்டானது . இதையடுத்து 287 ரன்கள் என்ற இலக்குடன் இந்திய அணி இரண்டாவது இன்னிங்ஸை ஆடிவருகிறது . இரண்டாவது இன்னிங்ஸில் ஆடுகளத்தின் தன்மை முற்றிலும் மாறியது . பந்துகள் தாறுமாறாக எகிறின . ஷமி மற்றும் பும்ராவின் பவுன்ஸர்கள் ஆஸ்திரேலிய வீரர்களை பதம்பார்த்தன . ஆஸ்திரேலிய அணியின் இரண்டாவது இன்னிங்ஸில் பாட் கம்மின்ஸின் விக்கெட்டை பும்ரா வீழ்த்தினார் . பும்ராவின் பந்தில் கிளீன் போல்டானார் கம்மின்ஸ் . அவர் அவுட்டான பந்தை வேறு எந்த பேட்ஸ்மேன் ஆடியிருந்தாலும் அவுட்தான் ஆகியிருப்பார் அப்படியான பந்து அது . ஷார்ட் பிட்சில் பிட்ச் ஆன பந்து , நார்மலான உயரத்தில் எழாமல் , மிகவும் அடியில் வேகமாக சென்றது . அந்த பந்து அந்தளவிற்கு கீழே வரும் என்பதை அறியாத கம்மின்ஸ் , அதிர்ச்சியடைந்தார் . பின்னர் போல்டானதும் அதிர்ச்சியுடனேயே வெளியேறினார் . இதே பெர்த்தில் கடந்த 21 ஆண்டுகளுக்கு முன்பாக வெஸ்ட் இண்டீஸ் அணியின் முன்னாள் வேகப்பந்து வீச்சாளர் குர்ட்லி ஆம்புரூஸின் பந்து ஒன்று இதே மாதிரி தணிவாக சென்று விக்கெட்டை வீழ்த்தும் . பும்ராவின் இந்த பந்து , ஆம்புரூஸின் அந்த பந்தை நினைவுபடுத்தும் வகையில் இருந்தது .


அஸ்திவாரமே தோண்டவில்லை ! அதற்குள் தான் கட்டப்போகும் வீட்டின் பெயிண்ட் வாசனை அள்ளிட்டு போகுது ! என்று விமர்சனம் எழ , அதற்கு ’தொட்டதெல்லாம் சக்ஸஸ் ஆகுற மனுஷன் டி . டி . வி . அவர் நினைச்சாலே அது நடந்து முடிஞ்ச மாதிரிதான் . ’ என்று எதிர்பாட்டு பாடுகிறார்கள் அவரது ஆல்டைம் ஆதரவாளர்கள் . பரபரவென்று கிறுகிறுத்துக் கிடக்கும் தமிழக அரசியலில் எப்போதுமே அலட்டிக் கொள்ளாமல் மிஸ்டர் கூல் ! ஆக காய் நகர்த்துபவர் டி . டி . வி . தினகரன் . சுயேட்சையாக வந்து அ . தி . மு . க . வுக்கு சுளுக்கெடுத்துக் கொண்டிருக்கும் அவர் புதிய கட்சி வேறு துவங்குவதால் மெரண்டு கிடக்கிறது ஆளுங்கட்சி வட்டாரம் . அரசியலில் தனக்கு ஏகப்பட்ட எதிரிகள் இருந்தாலும் கூட யாரையுமே குறிப்பிட்டு குறிவைத்து பழி பேசியதில்லை தினகரன் . ஆனால் தான் துவங்கும் புதுக்கட்சியானது இரண்டு பேரின் கதையை கந்தலாக்க வேண்டும் என்பதில் தினகரன் குறியாக இருக்கிறார் . அதில் ஒருவர் பன்னீர்செல்வம் ! என்பதில் ஆச்சரியமே இல்லை . இன்னொருவர் ‘கமல்ஹாசன்’ என்பதுதான் ஷாக்கே . தனது புதுக்கட்சியின் செயல் வடிவமைப்பு பற்றி திட்டமிட்டு பேசிக் கொண்டிருந்த தினகரன் , ‘அ . தி . மு . க . வை நடத்துற ஒட்டுமொத்த நிர்வாகிகளும் நமக்கு டார்கெட்டுதான் . மக்கள் நமக்கு ஆதரவா இருக்குறது புரிஞ்சு போச்சு . ஆனாலும் நாம செய்யுற அதிரடி அரசியல்ல எடப்பாடி , பன்னீர்செல்வம் ரெண்டு பேரும் ஆட்டம் கண்டு அரசியலை விட்டே நகர்ந்துடணும் . அதிலேயும் பன்னீர்செல்வம் இனி தமிழ்நாட்டை விட்டே ஓடினாலும் எனக்கு சந்தோஷம்தான் . அவரும் , அவர் மகனும் சேர்த்து வெச்சிருக்கிற சொத்துக்கு அமெரிக்காவுக்கே போயில் வொயிட் ஹவுஸ்ல ரூமெடுத்து டீ கடை போடலாம்தான் . தாராளமா செஞ்சுட்டு போகட்டும் . ஆனால் அவரு தமிழ்நாட்டுலேயே இருக்க கூடாது ! ” என்று கடுப்பானவர் , அடுத்து ”இன்னொருவர் என் மெயின் டார்கெட் கிடையாது . ஆனாலும் சொல்றேன் ஆர் . கே . நகர் தேர்தல்ல நமக்கு வெற்றி தந்த மக்களை பார்த்து ‘திருடனிடம் பிச்சை எடுப்பதற்கு சமம்’ அப்படின்னு கேவலமா பேசுன கமலும் நமக்கு முழு அரசியல் எதிரிதான் . பத்து பேரை மட்டுமே கையில் வெச்சிருக்கிற , அரசியல்ல பாலர் வகுப்பு கூட தாண்டாத அவர் நமக்கு சமமில்லைதான் . ஆனாலும் நம்மோட அதிரடியில அந்த மனுஷனும் ஓடிடணும் . ” என்று பொரிந்து கொட்டிவிட்டாராம் . தினகரன் இந்தளவுக்கு கடுப்பாகி இதுவரையில் பார்த்திராத அவரது நெருங்கிய நிர்வாகிகள் , ‘எதுக்குண்னே அலட்டிக்கிறீங்க ? நீங்க கட்சி துவக்குறதா சொன்னதுமே சப்தநாடியும் ஒடுங்கிப்போயி கிடக்குது அரசாங்கம் . ஆட்டம் போட்டவங்க தானா அடங்கி , மக்கி , மண்ணாகப்போறாங்க பாருங்க’ என்று கூல் செய்தார்களாம் . தனது புதிய கட்சி குறித்து ஆனாலும் ஓவர் நம்பிக்கையிலிருக்கும் தினகரன் என்னதான் அரசியல் அதிசயத்தை நிகழ்த்தபோகிறார் என்று கவனிப்போம் !


முகமூடி படத்தின் மூலம் கடந்த 2012 ஆம் ஆண்டு , நடிகர் ஜீவாவுக்கு ஜோடியாக தமிழ் திரையுலகிற்கு அறிமுகமானவர் நடிகை பூஜா ஜெட்ஜ் . இந்த படம் படுதோல்வி அடைந்ததால் , அடுத்ததாக இவருக்கு தமிழில் நடிக்க வாய்புகள் கிடைக்கவில்லை . முன்னணி நடிகையாக போராட்டம்ஃ பின் தெலுங்கு மற்றும் இந்தி படங்களில் கவனம் செலுத்த தொடங்கினார் . இவர் அறிமுகமானதில் இருந்து அனைத்து படங்களையும் தேர்வு செய்து நடித்து வந்தாலும் இன்னும் முன்னணி நடிகை என்கிற இடத்தை பிடிக்க போராடி வருகிறார் . கவர்ச்சி புகைப்படம்ஃ இந்நிலையில் தற்போது படவாய்ப்பை பெற ஒரு சில நடிகைகள் கையாண்டு வரும் நுணுக்கத்தை இவரும் கையாண்டு உள்ளார் அது என்ன தெரியுமா ? கவர்ச்சி உடையில் புகைப்படம் வெளியிடுவது . இவரும் பட வாய்ப்பை பெற பிகினி உடையில் படுக்கவர்ச்சியாக இருக்கும் படி புகைப்படம் வெளியிட்டுள்ளார் . இந்த புகைப்படம் சமூக வலைத்தளங்களில் வைரலாக பரவி வருகிறது . ஏற்கனவே பட வாய்ப்புகளுக்காக நடிகை ஸ்ரேயா , வாணி கபூர் உள்ளிட்ட நாயகிகள் இதே போன்று புகைப்படம் வெளியிட்டனர் என்பது குறிப்பிடத்தக்கது .


ஆசிய கோப்பை கிரிக்கெட் போட்டியில் நேற்று நடந்த இந்தியா - பாகிஸ்தான் போட்டி எந்தவித பரபரப்பும் இன்றி அமைதியாக தொடங்கியது . ஆட்டத்தின் போக்கு தொடக்கம் முதலே இந்திய வீரர்களின் கைகளுக்குள் வந்து சேர்ந்தது . டாஸ் வென்ற பாகிஸ்தான் அணி முதலில் பந்துவீச முடிவு செய்து களத்தில் இறங்கியது . அந்த அணியின் சோயிப் மாலிக் 78 ரன்களும் , சர்ஃபாஸ் அகமது 44 ரன்களூம் , ஃபக்கார் ஜமாம் 31 ரன்களும் அடித்ததால் அந்த அணி ஓவர்களில் 7 விக்கெட்டுக்கள் இழப்பிற்கு 237 ரன்கள் அடித்தது . இந்திய தரப்பில் பும்ரா , சாஹல் , குல்தீப் யாதவ் தலா மூன்று விக்கெட்டுக்களை வீழ்த்தினர் . அதன் பின்னர் 238 ரன்கள் அடித்தால் வெற்றி என்ற இலக்கை நோக்கி விளையாடிய இந்திய அணி 210 ரன்கள் அடிக்கும் வரை ஒரு விக்கெட்டை கூட இழக்கவில்லை . ரோஹித் சர்மாவும் , தவானும் பாகிஸ்தான் வீரர்களின் பந்துகளை சரமாரியாக நாலாபுறமும் சிதறடித்தனர் . மைதானத்தில் ஒவ்வொரு நொடியும் ரசிகர்கள் உற்சாகத்தில் மிதந்தனர் . வெற்றி இலக்கை எட்ட இன்னும் 28 ரன்களே இருந்த நிலையில் , விக்கெட் விழுகாமலேயே இந்த ஜோடி ஆட்டத்தை முடித்துவிடும் என ரசிகர்கள் எதிர்பார்த்திருந்தனர் . ஆனால் , அணியின் எண்ணிக்கை 210 ஆக இருக்கும் போது தவான் தேவையில்லாமல் ரன் அவுட் ஆகி 114 ரன்களில் வெளியேறினார் . தவான் மட்டும் இன்னும் கொஞ்ச நேரம் தாக்ககுப் பிடித்து ஆடியிருந்தால் , பாகிஸ்தானை இன்னும் படுதோல்வி அடையச் செய்திருக்கலாம் என ரசிகர்கள் தெரிவித்தனர் . விக்கெட் இழப்பின்றி இந்தியா வெற்றி என்ற பெருமையைப் பெற்றிருக்கலாம் . ஆனாலும் என்ன தவான் , ரோகித் ஜோடியின் வாண வேடிக்கை இந்திய ரசிகர்களை சீட்டின் நுனிக்கே கொண்டு வந்தது என்பதே உண்மை .


சிங்கப்பூரில் தே . மு . தி . க தலைவர் விஜயகாந்த் செய்து கொண்ட சிறுநீரக மாற்று அறுவை சிகிச்சை எதிர்பார்த்த வெற்றியை கொடுக்காததே கேப்டன் உடல் நிலை இப்படி மோசமானதற்கு காரணம் என்கிற தகவல் வெளியாகியுள்ளது . கடந்த நாடாளுமன்ற தேர்தலுக்கு முன்னதாக விஜயகாந்த் சிங்கப்பூருக்கு ரகசிய பயணம் மேற்கொண்டார் . அங்குள்ள மவுண்ட் எலிசபெத் மருத்துவமனையில் விஜயகாந்த் சிகிச்சை எடுத்துக் கொண்டது பின்னரே தெரியவந்தது . சிகிச்சை முடிந்து சில நாட்கள் சிங்கப்பூரில் உள்ள தனது நண்பர் வீட்டிலும் விஜயகாந்த் ஓய்வில் இருந்தார் . அதன் பிறகு விஜயகாந்த் சென்னை திரும்பியது கூட மிகவும் ரகசியமாக வைக்கப்பட்டிருந்தது . அப்போது சென்னை விமான நிலையத்தில் வந்து இறங்கிய விஜயகாந்தை , ஸ்ட்ரச்சர் சேரில் உட்கார வைத்து முகத்தை மஃப்ளரால் மறைத்து அவரது கார் ஓட்டுனர் அழைத்துச் சென்று இருந்தார் . அதன் பிறகு சுமார் 15 நாட்கள் வெளியில் தலைகாட்டாத கேப்டன் நாடாளுமன்ற பிரச்சாரத்தில் சுறுசுறுப்பாக இருந்தார் . இந்த நிலையில் தான் கேப்டனின் உடல் நிலையில் பின்னடைவு ஏற்பட ஆரம்பித்தது . முதலில் கேப்டனின் குரலில் மாற்றம் தெரிய ஆரம்பித்தது . மிகவும் கஷ்டப்பட்டு கேப்டன் பேசத் தொடங்கினார் . அதன் பிறகு நீண்ட நேரம் பேச முடியாமல் கேப்டன் தவிக்க நேரிட்டது . இதனை தொடர்ந்து கேப்டனால் நின்று கொண்டு பேச முடியாத நிலை உருவானது . இப்படியாக கேப்டன் உடல் நிலை தொடர்ந்து பின்னடைவை சந்தித்து வந்த நிலையில் , அமெரிக்காவுக்கு குடும்பத்தினர் அண்மையில் அழைத்துச் சென்றனர் . ஆனால் அங்கும் கேப்டனுக்கு சிகிச்சையை தொடர முடியாத நிலை ஏற்பபட்டதாக சொல்லப்படுகிறது . இதனால் தான் திட்டமிடப்பட்டதற்கு முன்னதாகவே கேப்டன் சென்னை அழைத்துவரப்பட்டார் . அப்போது தான் கேப்டன் உடல்நிலையில் ஏற்பட்ட பின்னடைவின் முழு வீச்சு தெரிய ஆரம்பித்தது . கலைஞர் நினைவிடத்திற்கு கால்கள் தடுமாற ஒரு குழந்தையை போல் நடந்து வந்த கேப்டன் நிலையை பார்த்து தமிழகமே கண்ணீர் வடித்தது . சிங்கம் போல் நடந்து வந்த கேப்டனுக்கா இந்த நிலை என்று அவரது கட்சித் தொண்டர்கள் மட்டும் அல்ல அனைவருமே அனுதாபப்பட்டனர் . இந்த நிலையில் திடீரென கடந்த வெள்ளியன்று கேப்டன் மியாட் மருத்துவமனையில் அனுமதிக்கப்பட்டார் . அவரது உடல் நிலை மிகவும் மோசம் அடைந்துவிட்டதாக தகவல் வெளியானது . ஆனால் அதனை அவரது மகன் விஜய பிரபாகரன் மறுத்து வீடியோ வெளியிட்டார் . தற்போது மருத்துவமனையில் இருந்து கேப்டன் வீடு திரும்பிவிட்டார் . ஆனாலும் கேப்டன் உடல்நிலை அவர் அமெரிக்காவில் இருந்து திரும்பியது போலவே உள்ளது . இதற்கு காரணம் விசாரித்த போது தான் சிங்கப்பூரில் கேப்டனுக்கு சிறுநீரக மாற்று அறுவை சிகிச்சை நடைபெற்ற தகவல் தெரியவந்தது . மேலும் அங்கு நடைபெற்ற சிறுநீரக மாற்று அறுவை சிகிச்சை எதிர்பார்த்த அளவிற்கு வெற்றியை தராததே பிரச்சனைக்கு காரணம் என்று சொல்லப்படுகிறது . மேலும் அந்த சிறுநீரக மாற்று அறுவை சிகிச்சையை தொடர்ந்து கேப்டன் உடல்நிலையில் ஏற்பட்டுள்ள பக்கவிளைவுகள் தான் அவரை இப்படி மாற்றிவிட்டது என்கின்றனர் அவருக்கு நெருக்கமான கட்சியின் தலைமை கழக நிர்வாகிகள் . சிங்கப்பூர் மவுண்ட் எலிசபெத் மருத்துவமனையில் தான் இந்தி நடிகர் அமிதாப் பச்சன் , உத்தரபிரதேசத்தின் மூத்த அரசியல்வாதி அமர்சிங் ஏன் ரஜினி கூட சிங்கப்பூர் மவுண்ட் எலிசபெத் மருத்துவமனைக்கு சென்று சிகிச்சை எடுத்துக் கொண்டனர் . இவர்களில் அமர்சிங்குக்கு அங்கு தான் சிறுநீரக மாற்று அறுவை சிகிச்சை நடைபெற்றது . இந்த டிராக் ரெக்கார்டுகளையும் எல்லாம் பார்த்து தான் கேப்டனை சிங்கப்பூர் மவுண்ட் எலிசபெத்திற்கு அவரது குடும்பத்தினர் அழைத்துச் சென்றனர் . ஆனால் துரதிஷ்டவசமாக கேப்டனுக்கு அங்கு சிகிச்சையில் எதிர்பார்த்த வெற்றி கிடைக்காததே அவரது உடல்நிலை தற்போது இப்படி ஆனதற்கு காரணமாகியுள்ளது . இதனை சரி செய்யவே அமெரிக்காவிற்கு கேப்டனை அவரது குடும்பத்தினர் அழைத்துச் சென்றனர் . அங்கு நடைபெற்ற பரிசோதனைகளை தொடர்ந்து மாற்றப்பட்ட சிறுநீரகம் என்பதால் சிகிச்சையை தொடங்கு அமெரிக்க மருத்துவமனை தயங்கியதாக சொல்லப்படுகிறது . இதனால் தான் கேப்டன் சிகிச்சை தொடங்காத நிலையிலேயே சென்னை திரும்பியுள்ளார் . அதே சமயம் அமெரிக்காவில் மேலும் மருத்துவமனைகளிடம் கேப்டன் குடும்பத்தார் தொடர்ந்து பேசி வருகின்றனர் . விரைவில் அவர் மீண்டும் அமெரிக்காவிற்கு புறப்பட்டு அங்கு சிகிச்சை முடிந்து பழைய விஜயகாந்தாக திரும்பி வருவார் என்று அவரது கட்சியினர் மற்றும் குடும்பத்தினர் நம்பிக்கையுடன் காத்திருக்கின்றனர் .


கடந்த , 2016 சட்டப்பேரவை தேர்தலின்போது , உள்ளடி வேலையில் ஈடுபட்ட , 10 மாவட்ட செயலர்களை மாற்ற , செயல் தலைவர் மு . க . ஸ்டாலின் முடிவு செய்துள்ளார் . கடந்த , 2014 நாடாளுமன்ற தேர்தலில் , திமுக ஒரு தொகுதியிலும் வெற்றி பெறவில்லை . இந்த தோல்விக்கு மாவட்ட செயலர்களின் நடவடிக்கைகளே காரணம் என கருதப்பட்டது . இதையடுத்து , திமுகவில் மறுசீரமைப்பு ஆய்வு நடத் தப்பட்டது . அதில் , கட்சி ரீதியாக இருந்த , 32 மாவட்டங்கள் பிரிக்கப்பட்டு , 65 மாவட்டங்களாக அறிவிக்கப்பட்டன . மேலும் , கடந்த சட்டப்பேரவை தேர்தலில் போட்டியிட ' சீட் ' கிடைக்காமல் ஏமாந்துபோன , மாவட்ட செயலாளர்கள் சிலர் , திமுக மற்றும் கூட்டணி கட்சிகளின் வேட்பாளர்களுக்கு எதிராக , உள்ளடி வேலைகளில் ஈடுபட்டனர் . இதனால் , திமுக தோல்வியை தழுவியது . இந்நிலையில் , செயல் தலைவராக பொறுப்பேற்றுள்ள மு . க . ஸ்டாலின் , அதிமுக பாணியில் , திமுகவில் களையெடுக்க முடிவு செய்துள்ளார் . மாவட்ட செயலாளர்கள் , 10 பேர் மீது குற்றச்சாட்டுகள் நிரூபணமானதால் , அவர்களை மாற்றி விட்டு , புதிய மாவட்ட பொறுப்பாளர்களை நியமிக்க , முடிவு செய்துள்ளார் . முன்னதாக , திமுக செயல் தலைவராக பதவியேற்ற மு . க . ஸ்டாலின் , கட்சிக்கு புதிய ரத்தம் பாய்ச்சும் வகையில் , கட்சி அணிகளில் உள்ள நிர்வாகிகளை மாற்றி வருகிறார் . குறிப்பாக தன்னிடம் நீண்ட காலமாக இருந்த இளைஞரணி மாநில செயலாளர் பதவியை , முன்னாள் அமைச்சர் வெள்ளக்கோவில் சாமிநாதனுக்கு விட்டுக் கொடுத்துள்ளார் . மேலும் , திமுக மாணவரணியின் மாநில செயலராக , கடலுார் புகழேந்தி நீண்ட காலமாக உள்ளார் . அவருக்கு , 50 வயதுக்கு மேலாகி விட்டதால் , அவரை விடுவித்து விட்டு , புதிய செயலாளராக , ஸ்டாலினின் ஆதரவாளர் பரந்தாமனை நியமிக்க உள்ளார் என பரபரப்பு தகவல் வெளியாளியுள்ளது .


சொத்துக் குவிப்பு வழக்கில் 4 ஆண்டுகள் சிறை தண்டனை பெற்று பெங்களூரு பரப்பனா அக்ரஹார சிறையில் உள்ள சசிகலா , கன்னடமொழியும் , கம்ப்யூட்டரை இயக்கும் அடிப்படை விஷயங்களையும் கற்று வருகிறார் என தகவல்கள் தெரிவிக்கின்றன . சொத்துக்குவிப்பு வழக்கில் பெங்களூரு நீதிமன்றம் வழங்கிய 4 ஆண்டுகள் சிறை தண்டனையை உறுதி செய்து உச்ச நீதிமன்றம் தீர்ப்பளித்தது . இதைத் தொடர்ந்து சசிகலா , அவரின் உறவினர் இளவரசி , திவாகரன்ஆகியோர் பெங்களூரு பரப்பனா அக்ரஹார சிறையில்அடைக்கப்பட்டு தண்டனையை அனுபவித்து வருகின்றனர் . இந்நிலையில் , சிறையில் வயது வந்தோருக்கான கல்வி திட்டத்தின் கீழ் , சசிகலா கன்னட மொழியும் , அதன் அடிப்படை விஷயங்களையும் கற்று வருகிறார் . கன்னடத்தின் அடிப்படை வார்த்தைகளை எழுதவும் , அதை எப்படி உச்சரித்து பேசுவது என்பதையும் சசிகலாவும் , இளவரசியும் கற்று வருகின்றனர் என சிறை அதிகாரிகள் தெரிவித்தனர் . மேலும் கூடுதலாக , கம்ப்யூட்டர் இயக்குவது குறித்த அடிப்படை விஷயங்களையும் இருவரும் ஆர்வமாகக் கற்று வருகின்றனர் . சிறையில் மவுனவிரதம் இருந்து வரும் சசிகலா , கன்னடமொழியை வாய்மொழியாக கற்பதைக் காட்டிலும் , எழுதுவதில் அதிகமான ஆர்வத்துடன் உள்ளார் . கன்னடமொழிக்கான பட்டயப் படிப்பில் இருவரும் சேர்ந்து பயின்று வருகின்றனர் என்றும் , சசிகலா கன்னட மொழியை சிறப்பாக எழுதக் கற்று வருகிறார் என்றும் சிறை வட்டாரங்கள் தெரிவிக்கின்றன . அதுமட்டும்லாமல் , சசிகலா புத்தகங்கள் படிப்பதிலும் தீவிர ஆர்வம் காட்டி வருகிறார் . சிறையில் உள்ள நூலகத்தை ஆண் கைதிகள் மட்டுமே அதிகமாக பயன்படுத்தி வரும் நிலையில் , இப்போது சசிகலா உள்ளிட்ட சில பெண் கைதிகளும் ஆர்வத்துடன் பயன்படுத்தி வருகின்றனர் . இதனால் , பெண்களுக்காக தனிப் பிரிவும் சிறை நூலகம் திறந்துள்ளது . இது குறித்து சிறை வட்டாரங்கள் கூறுகையில் , “ விரைவில் சிறையில் 2 புதிய நூலகங்கள் திறக்கப்பட உள்ளன . அதில் ஒன்று ஆண் கைதிகளுக்காகவும் , மற்றொன்று பெண் கைதிகளுக்காகவும் திறக்கப்பட உள்ளன . சிறையில் பெண் கைதிகள் நூலகத்தில் மாதத்துக்கு 91 நாளேடுகள் , வார , மாத ஏடுகள் வாங்குவதற்காக ரூ . 30 ஆயிரம் செலவு செய்யப்படுகிறது . சிறையில் பெண் கைதிகளுக்கும் நூலக வசதி கிடைக்க சசிகலாவின் முயற்சி முக்கிய காரணமாக அமைந்தது . அவரின் தனிப்பட்ட விருப்பத்தின் காரணமாக தமிழ் நூல்களுக்கு தனியாக அடுக்குகள் உருவாக்கப்பட்டு , விரைவில் அந்த நூலகம் திறக்கப்பட உள்ளது’’ எனத் தெரிவிக்கின்றன .


விம்பிள்டன் டென்னிஸ் போட்டி இலண்டனில் இன்று தொடங்குகிறது . முதல் சுற்றில் ஃபெடரர் மற்றும் லாஜோவிச் மோதுகின்றனர் . விம்பிள்டன் டென்னிஸ் போட்டி இலண்டனில் இன்று முதல் வரும் 15 - ஆம் தேதி வரை நடக்கிறது . இதில் , ஆண்கள் ஒற்றையர் பிரிவில் நடப்பு சாம்பியன் சுவிட்சர்லாந்தின் ரோஜர் பெடரர் , பிரெஞ்ச் ஓபன் சாம்பியனான ஸ்பெயினின் ரஃபெல் நடால் , முன்னாள் சாம்பியன் செர்பியாவின் ஜோகோவிச் , குரோஷியாவின் மரின் சிலிச் , ஜெர்மனியின் அலெக்சாண்டர் ஸ்வெரேவ் , அர்ஜென்டினாவின் ஜூவான் மார்ட்டின் டெல் போட்ரோ , ஆஸ்திரியாவின் டொமினிக் திம் ஆகிய முன்னணி வீரர்கள் இடையே கடுமையான போட்டி நிலவுகிறது . முதல் சுற்றில் சுவிட்சர்லாந்தின் ஃபெடரர் மற்றும் செர்பியாவின் துசான் லாஜோவிச்சுடன் இன்று மோதுகின்றனர் . நடால் தனது முதல் சவாலை , துடி சிலாவுடன் ( இஸ்ரேல் ) தொடங்குகிறார் . ஒற்றையர் பிரிவில் களம் இறங்கும் இந்தியரான தரவரிசையில் 85 - வது இடம் வகிக்கும் யுகி பாம்ப்ரி முதல் சுற்றில் இத்தாலியின் தாமஸ் பாபியானோவுடன் மோதுகிறார் . ஆண்கள் இரட்டையர் பிரிவில் ரோகன் போபண்ணா , ஜீவன் நெடுஞ்செழியன் , ஸ்ரீராம் பாலாஜி உள்பட ஆறு இந்தியர்கள் களம் காணுகின்றனர் . பெண்கள் ஒற்றையர் பிரிவில் அண்மையில் பிரெஞ்ச் ஓபனை கைப்பற்றிய ‘நம்பர் ஒன்’ புயல் சிமோனா ஹாலெப் ( ருமேனியா ) , நடப்பு சாம்பியன் முகுருஜா ( ஸ்பெயின் ) , வோஸ்னியாக்கி ( ஆஸ்திரேலியா ) , ஸ்லோனே ஸ்டீபன்ஸ் ( அமெரிக்கா ) , எலினா ஸ்விடோலினா ( உக்ரைன் ) , பெட்ரா கிவிடோவா ( செக்குடியரசு ) , ஏஞ்சலிக் கெர்பர் ( ஜெர்மனி ) , மரிய ஷரபோவா ( ரஷியா ) உள்ளிட்டோர் பட்டம் வெல்லும் வாய்ப்பில் முன்னணியில் ஓடுகிறார்கள் . இவர்களுடன் குழந்தை பெற்றுக்கொண்டு மறுபிரவேசம் செய்துள்ள 7 முறை சாம்பியனான செரீனா வில்லியம்சும் ( அமெரிக்கா ) களத்தில் குதித்துள்ளார் . முதல் சுற்றில் நெதர்லாந்தின் அரன்ட்சா ரஸ்சை எதிர்கொள்கிரார் செரீனா . இந்த போட்டிக்கான மொத்த பரிசுத்தொகை ரூ . 307 கோடியாகும் . இதில் ஆண்கள் , பெண்கள் ஒற்றையர் பிரிவில் பட்டம் வெல்வோருக்கு தலா ரூ . 20¼ கோடியுடன் 2000 தரவரிசை புள்ளிகளும் வழங்கப்படும் . 2 - வது இடத்தை பிடிப்போருக்கு ரூ . 10 கோடி பரிசுத் தொகையாக கிடைக்கும் . இந்திய நேரப்படி மாலை 4 மணிக்கு தொடங்கும் இந்த போட்டியை ஸ்டார் ஸ்போர்ட்ஸ் சேனல் நேரடி ஒளிபரப்பப்படும் .


இங்கிலாந்து அணியின் நலனைக் கருத்தில் கொண்டு இங்கிலாந்து டெஸ்ட் கிரிக்கெட் அணியின் கேப்டன் அலாஸ்டர் குக் தனது பதவியை ராஜினாமா செய்துள்ளார் . 2012 - ஆம் ஆண்டு இங்கிலாந்து அணியின் கேப்டனாக பொறுப்பேற்ற குக் , இதுவரை 59 டெஸ்ட் போட்டிகளுக்கு தலைமை தாங்கியுள்ளார் . 32 வயதான குக் , தனது ராஜிநாமா கடிதத்தை இங்கிலாந்து மற்றும் வேல்ஸ் கிரிக்கெட் வாரிய தலைவர் காலின் கிரேவ்ஸிடம் அளித்தார் . இது தொடர்பாக குக் வெளியிட்டுள்ள அறிக்கைஃ “இங்கிலாந்து அணியின் கேப்டனாக இருந்ததும் , கடந்த 5 ஆண்டுகளாக அணியை தலைமையேற்று வழிநடத்தியதும் எனக்கு கிடைத்த மிகப்பெரிய கெளரவம் ஆகும் . கேப்டன் பதவியிலிருந்து விலகுவது என்பது நம்பமுடியாத மிகக் கடினமான முடிவுதான் . ஆனால் என்னைப் பொறுத்தவரையில் இது சரியான முடிவு . இது இங்கிலாந்து அணியின் நலனைக் கருத்தில் கொண்டு எடுக்கப்பட்ட சரியான முடிவாகும் . தனிப்பட்ட முறையில் பல வழிகளில் இது எனக்கு சோகமான நாள்தான் . இந்த நேரத்தில் நான் கேப்டனாக இருந்தபோது எனக்கு உறுதுணையாக இருந்த பயிற்சியாளர்கள் , அலுவலர்கள் , இங்கிலாந்து ரசிகர்கள் என அனைவருக்கும் நன்றி தெரிவித்துக் கொள்கிறேன் . இங்கிலாந்து அணிக்காக விளையாடிக் கொண்டிருப்பது மிகப்பெரிய சிறப்பாகும் . கேப்டன் பதவியிலிருந்து விலகினாலும் , ஒரு வீரராக தொடர்ந்து டெஸ்ட் போட்டியில் விளையாடுவேன் என நம்புகிறேன் . இங்கிலாந்து அணிக்கும் , புதிய கேப்டனுக்கும் என்னால் முடிந்த அளவுக்கு உதவுவேன் எனத் தெரிவித்தார் . அதிக டெஸ்ட் போட்டிகளில் விளையாடிய இங்கிலாந்து வீரர் , டெஸ்ட் போட்டியில் அதிக ரன் குவித்த இங்கிலாந்து வீரர் ஆகிய சாதனைகள் குக் வசமே உள்ளது என்பது குறிப்பிடத்தக்கது .


மதிமுக பொது செயலாளர் வைகோ தனது சொந்த ஊரான கலிங்கப்பட்டியில் தானே முன் நின்று இறங்கி கருவேல மரங்களை அகற்றினார் . தமிழகத்தை பெரிதும் பாதிக்கும் சுற்றுசூழல் விசயங்களில் கருவேல மரமும் ஒன்று . இதை அகற்ற வேண்டும் என்று பலரும் நீதிமன்ற வாயிலாக போராடி வருகிறனர் . மதிமுக பொது செயலாளர் வைகோ இதில் முன்னனியில் இருக்கிறார் . சமீபத்தில் நீதிமன்றத்தில் நேரில் ஆஜராகி வாதாடிய வைகோ சீமை கருவேல மரங்களை அகற்ற வேடனும் என்று கோரிக்கை வைத்தார் . சமீபத்தில் நீதிமன்றம் உடனடியாக கருவேல மரங்களை அகற்ற உத்தரவிட்டது . உத்தரவை மதிக்காத அதிகாரிகளுக்கு உயர்நீதிமன்றம் கண்டனம் தெரிவித்து உடனடியாக கருவேல மரங்களை அகற்ற உத்தரவிட்டது . இந்நிலையில் தனது சொந்த ஊரான கலிங்கப்பட்டியில் மதிமுக பொதுசெயலாளர் வைகோ தொண்டர்களுடன் தானே நேரடியாக களமிறங்கினார் . கருப்பு பேண்டும் கருப்பு சிவப்பு வரிகள் போட்ட டீ - ஷர்ட்டும் அணிந்து கையில் அரிவாளுடன் வைகோ நேரடியாக களத்தில் இறங்கி கருவேல மரங்களை அகற்றினார் . அவரது இந்த முயற்சிக்கு அப்பகுதியில் உள்ள பொதுமக்களும் ஒத்துழைப்பு அளித்தனர் .


முற்றிலும் புதுமுகங்களின் பங்கேற்பில் உருவாகியுள்ள படம் ' சந்தோஷத்தில் கலவரம் ' . இப்படத்தை கிராந்தி பிரசாத் இயக்கியுள்ளார் . ஸ்ரீ குரு சினிமாஸ் சார்பில் வி . சி . திம்ம ரெட்டி தயாரித்துள்ளார் . இப் படத்தின் பாடல்கள் வெளியீட்டு விழா நடைபெற்றது . படத்தின் பாடல்களை இயக்குநர் கே . பாக்யராஜ் வெளியிட்டு , பேசும் போது " இங்கே உள்ள படக் குழுவைப் பார்க்கும் போது எனக்கு ஆச்சரியமாக இருக்கிறது . இங்கே பேசியவர்கள் எல்லாரும் தட்டுத்தடுமாறி சிரமப்பட்டு தமிழில் பேச முயற்சி செய்து தமிழில் பேசினார்கள் , அந்த ஆர்வம் ஆச்சரியமாக இருந்தது . இங்கே கதாநாயகன் ஆர்யன் பேசும் போது தமிழில் வித்தியாசமான வார்த்தைகளைத் தேடிப் பிடித்து பேசினார் . எப்படி பேசுகிறார் என ஆச்சரியமாக இருந்தது . என்னைத் தமிழில் இலக்கணப்படி பேசச் சொன்னால் பேச வராது . கிராந்தி பிரசாத் தமிழும் தெரியாமல் தெலுங்கு ஆட்களை வைத்து தமிழ்ப்படம் இயக்கியிருக்கிறார் , அவர் வெவ்வேறு ஏழு மொழிகளைச் சேர்ந்தவர்களை ஒருங்கிணைத்துப் பணியாற்ற வைத்துள்ளார் . இயக்குநர் கிராந்தி பிரசாத் இங்கே பேசும் போது படத்தில் பல பிரச்சினைகள் வந்ததாகச் சொன்னார் - பிரச்சினை இருந்தால்தான் வாழ்க்கையில் வெற்றி வரும் . அந்த வெற்றியை ரசிக்கவும் முடியும் . நான் என் டைரியில் எழுதி வைத்திருப்பேன் " பிரச்சினைகள் நிறுத்தக் கோடுகள் அல்ல . அவை வழிகாட்டும் கோடுகள் " என்று . " பதினாறு வயதினிலே ' படத்தின் நாங்களும் பிரச்சினையைச் சந்தித்தோம் . அது எங்கள் இயக்குநருக்கு முதல் படம் , உதவி இயக்குநராக எனக்கும் முதல் படம் , முதல் ஷெட்யூல் பெங்களூரிலிருந்து மைசூர் போவதாகத் திட்டம் . ஒரு மாதம் படப்பிடிப்பு நடத்துவதாகத் திட்டத்துடன் போயிருந்தோம் . ஓட்டலில் சாப்பிட்டு விட்டு புறப்பட்டபோது படப்பிடிப்பு ரத்து என்றார்கள் . போன வேகத்தில் ஊர் திரும்ப வேண்டியதாகிவிட்டது , தன் முதல்பட ஆரம்பமே இப்படி இருந்தால் எங்கள் இயக்குநருக்கு எப்படி இருந்திருக்கும் ? அதே மாதிரி என் முதல் படம் நான் முதலில் இயக்கிய ' சுவர் இல்லாத சித்திரங்கள் ' பூஜையுடன் தொடங்கியபோது என் கூட இருந்த நண்பருக்கு பிரியாணி சாப்பிட்ட போது ஏதோ ஒத்துக் கொள்ளாமல் போய் வலிப்பு வந்து பெரிய பிரச்சினையாகி விட்டது . எனவே பிரச்சினை எல்லாருக்கும் இருக்கும் , பிரச்சினைக்குப் பிறகு வரும் வெற்றியையே அனுபவிக்க முடியும் . வெயிலில் சுற்றினால் தான் நிழலின் அருமை தெரியும் . கிராமத்தில் சொல்வார்கள் விளையும் போதே சோறாக விளைந்துவிட்டால் விறகு எதுக்கு ? வெறட்டி எதுக்கு ? என்பார்கள் . இந்தப் படத்தின் பாடல்களைப் பார்த்தேன் . படம் இந்த வகை என்று முடிவு செய்ய முடியவில்லை . அதனால் படம் பார்க்க எனக்கும் ஆவலாக இருக்கிறது . " என்றார் .


மாட்ரிட் மாஸ்டர்ஸ் டென்னிஸ் போட்டியின் சாம்பியன் பட்டத்தை ரஃபேல் நடால் 5 - வது முறையாக வென்றுள்ளார் . மாட்ரிட் மாஸ்டர்ஸ் டென்னிஸ் போட்டி ஸ்பெயின் தலைநகர் மாட்ரிட்டில் நடைபெற்றது . இந்தப் போட்டியில் ஞாயிற்றுக்கிழமை நடைபெற்ற இறுதிச் சுற்றில் ஸ்பெயினின் நடால் ஆஸ்திரியாவின் டொமினிக் தீமுடன் மோதினார் . இதில் , 7 - 6 ( 8 ) , 6 - 4 என்ற நேர் செட்களில் டொமினிக் தீமை வென்றார் நடால் . இதன்மூலம் ஏடிபி மாஸ்டர்ஸ் போட்டியில் 30 - ஆவது சாம்பியன் பட்டத்தைக் நடால் கைப்பற்றியுள்ளார் . மாட்ரிட் மாஸ்டர்ஸ் டென்னிஸ் போட்டியில் ரஃபேல் நடால் பெறும் 5 - வது சாம்பியன் பட்டம் இது . மேலும் , ஏடிபி மாஸ்டர்ஸ் போட்டிகளில் அதிக சாம்பியன் பட்டம் வென்றவரான செர்பிய வீரர் நோவக் ஜோகோவிச்சின் சாதனையை சமன் செய்தார் . இந்த ஆண்டில் களிமண் தரையில் தொடர்ச்சியாக 15 வெற்றிகளைப் பெற்றுள்ள நடால் , அடுத்த வாரம் தொடங்கவுள்ள பிரெஞ்சு ஓபனில் விளையாட இருக்கிறார் .


பிக்பாஸ் முதல் சீசனோடு ஒப்பிடும் போது , இரண்டாவது சீசனுக்கு ரசிகர்கள் மத்தியில் பெரிதாக வரவேற்பு இல்லை . ஆரம்பத்தில் இந்த நிகழ்ச்சியை விரும்பி பார்த்தவர்கள் சிலர் , நேரடியாகவே நிகழ்ச்சி செம போர் அடிப்பதாக கூறி பிக்பாஸ் பார்ப்பதை தவிர்த்து விட்டனர் . கிட்ட தட்ட 50 நாட்களுக்கு மேலாக விறுவிறுப்பு இல்லாமல் சென்றுக்கொண்டிருந்த பிஜிபோஸ் நிகழ்ச்சியில் , போட்டியாளர்கள் அனைவரும் , உண்மையான குணத்தை வெளிக்காட்டாமல் , விளையாடி வருவதாக பலர் கூறி வந்தனர் . இதனை நேரடியாக போட்டியாளர்களிடமும் கூறினார் கமல் . பின் மெல்ல மெல்ல நிகழ்ச்சி , சூடு பிடிக்க ஆரம்பித்தது . சில நாட்கள் சண்டை , சச்சரவு , அடிதடி வரை கூட போனது . அதே போல் நாளுக்கு நாள் , பிக்பாஸ் நிகழ்ச்சியில் கலந்து கொண்டு விளையாடி வரும் ஐஸ்வர்யா நடந்து கொண்ட விதமும் , பலருக்கும் அதிருப்தியை ஏற்படுத்தியது . பலர் இவர் எப்போது சிக்குவார் எலிமினேட் செய்யலாம் என காத்துக்கொண்டிருந்தனர் . இந்நிலையில் இந்த வாரம் , எவிக்ஷன் லிஸ்ட்டில் இவர் பெயர் இடம்பெற்றிருந்தததால் இவர் தான் எலிமினேட் ஆக நிறைய வாய்ப்புகள் உள்ளதாக கூறப்பட்ட நிலையில் . நேற்றைய தினம் ரசிகர்களிடம் பேசிய கமல் , அனைத்து போட்டியாளர்களை விட ஐஸ்வர்யா தான் அதிக ஓட்டுக்கள் பெற்று காப்பாற்ற பட்டர் என கூறி ஷாக் கொடுத்தார் . இதை தொடர்ந்து நிகழ்ச்சியை பார்த்த பலரும் , சென்ராயன் தான் இன்றைய தினம் பிக்பாஸ் வீட்டில் இருந்து வெளியேறியுள்ளது என கூறினர் . இந்த தகவல் கேட்பவர்கள் அனைவருக்கும் அதிர்ச்சி கொடுக்கும் விதமாக இருந்தது . காரணம் , பிக்பாஸ் நிகழ்ச்சி துவங்கிய நாள் முதல் , ஒரே மாதிரி , எதார்த்தமான மனிதராக இருப்பவர் என்று அனைவரிடத்திலும் நல்ல பெயரை எடுத்தவர் இவர் தான் . எனவே பிக்பாஸ் நிகழ்ச்சியை பார்த்து சென்ராயனுக்கு ரசிகர்களாக மாறியவர்கள் பலர் . சென்ராயன் எதையும் எதிர்த்து பேச மாட்டார் என்பதற்காக அவருக்கு எதிராக சதி நடக்கிறது என்றும் , பிக்பாஸ் தொடர்ந்து ஐஸ்வர்யாவை காப்பாற்ற சென்ராயனை திட்டம் போட்டு வெளியேற்றி உள்ளதாகவும் பல கேள்விகளை முன் வைத்து வருகிறார்கள் . இதற்கு கமல் என்ன பதில் சொல்வார் என பொறுத்திருந்து தான் பார்க்க வேண்டும் .


ஆஸ்திரேலிய அணியின் டாப் ஆர்டர்கள் , நட்சத்திர வீரர்கள் ஆகியோரின் விக்கெட்டுகளை கூட எளிதாக வீழ்த்திவிட்ட இந்திய பவுலர்கள் , கடைசி ஒரு விக்கெட்டை வீழ்த்துவதற்கு கடுமையாக போராடினர் . ஒரு வழியாக கடைசி விக்கெட்டையும் வீழ்த்தி 31 ரன்களில் வென்று , வரலாற்று வெற்றியை பதிவு செய்துள்ளனர் . இந்தியா - ஆஸ்திரேலியா இடையே அடிலெய்டில் நடந்த முதல் டெஸ்ட் போட்டியில் டாஸ் வென்று முதலில் பேட்டிங் செய்த இந்திய அணி , முதல் இன்னிங்ஸில் 250 ரன்களையும் ஆஸ்திரேலிய அணி முதல் இன்னிங்ஸில் 235 ரன்களையும் எடுத்தது . 15 ரன்கள் முன்னிலையுடன் இரண்டாவது இன்னிங்ஸை ஆடிய இந்திய அணி , இரண்டாவது இன்னிங்ஸில் 307 ரன்களை எடுத்ததால் 322 ரன்கள் முன்னிலை பெற்றது . இதையடுத்து 323 ரன்கள் என்ற இலக்குடன் களமிறங்கிய ஆஸ்திரேலிய அணியின் ஃபின்ச் , மார்கஸ் ஹாரிஸ் , கவாஜா மற்றும் ஹேண்ட்ஸ்கம்ப் ஆகியோரின் விக்கெட்டுகள் நான்காம் நாளில் வீழ்த்தப்பட்டுவிட்டன . எனினும் நான்காம் நாளான நேற்றைய ஆட்டத்தை டிராவிஸ் ஹெட்டும் ஷான் மார்ஷும் நின்று முடித்துவிட்டனர் . கடைசி நாளான இன்றைய ஆட்டம் தொடங்கிய சில நிமிடங்களிலேயே டிராவிஸ் ஹெட்டை இஷாந்த் சர்மா வீழ்த்தினார் . அரைசதம் அடித்த ஷான் மார்ஷை 60 ரன்களில் பும்ரா வெளியேற்றினார் . களத்தில் நிலைத்த ஷான் மார்ஷை வீழ்த்தியதோடு , அவருக்கு அடுத்து சிறப்பாக ஆடிவந்த அந்த அணியின் கேப்டன் டிம் பெய்னையும் பும்ரா வீழ்த்தினார் . 41 ரன்கள் அடித்த டிம் பெய்னை அவுட்டாக்கி அனுப்பினார் பும்ரா . இதையடுத்து மிட்செல் ஸ்டார்க் மற்றும் பாட் கம்மின்ஸ் ஆகிய இருவரும் தட்டுத்தடுமாறி , ஆனால் விக்கெட்டை பறிகொடுத்துவிடாமல் ரன்களை சேர்த்தனர் . தன் பங்கிற்கு 28 ரன்கள் அடித்த ஸ்டார்க்கை ஷமி வீழ்த்தினார் . பின்னர் கம்மின்ஸுடன் ஜோடி சேர்ந்து நாதன் லயன் சிறப்பாக ஆடினார் . இந்த ஜோடி இந்திய அணிக்கு சிறிது நேரம் ஆட்டம் காட்டியது . எனினும் கம்மின்ஸை வீழ்த்தி மீண்டும் பிரேக் கொடுத்தார் பும்ரா . 9 விக்கெட்டுகள் வீழ்ந்துவிட்டன ; இனி இந்தியாவின் வெற்றி எளிது என்று பார்த்தால் அதுதான் கிடையாது . கடைசி விக்கெட்டுக்கு லயனுடன் ஜோடி சேர்ந்த ஹேசில்வுட் , விக்கெட்டை பறிகொடுத்துவிடாமல் போராட்ட குணத்துடன் ஆடினார் . லயனும் ஹேசில்வுட்டும் கடுமையாக போராடினர் . எனினும் கடைசி விக்கெட்டாக ஹேசில்வுட்டை அஷ்வின் வீழ்த்தினார் . இதையடுத்து இந்திய அணி 31 ரன்கள் வித்தியாசத்தில் வரலாற்று வெற்றியை பதிவு செய்தது . இதுவரை 11 முறை ஆஸ்திரேலியாவிற்கு சுற்றுப்பயணம் மேற்கொண்டுள்ள இந்திய அணி , ஒருமுறை கூட முதல் டெஸ்ட் போட்டியில் வெற்றி பெற்றதில்லை . இதுதான் இந்திய கிரிக்கெட் வரலாற்றில் ஆஸ்திரேலிய சுற்றுப்பயணத்தின் முதல் டெஸ்ட் போட்டியில் இந்திய அணி வெற்றி பெறுவதாகும் . விராட் கோலி தலைமையிலான இந்திய அணி , ஆஸ்திரேலிய மண்ணில் வெற்றியுடன் டெஸ்ட் தொடரை தொடங்கி சாதனை படைத்துள்ளது .


இந்திய கிரிக்கெட் அணியின் தலைமை பயிற்சியாளராக இருந்த கும்ப்ளே , சாம்பியன்ஸ் டிராபி போட்டிக்கு பிறகு விலகினார் . கேப்டன் விராட் கோஹ்லியுடன் ஏற்பட்ட கருத்து வேறுபாட்டால் அவர் தனது பதவியை ராஜினாமா செய்தார் . தொடர்ந்து , புதிய பயிற்சியாளரை நியமிப்பதில் பிசிசிஐ - யின் செயல்பாடு திருப்திகரமாக இல்லை என உச்ச நீதிமன்றத்தால் அமைக்கப்பட்ட நிர்வாகக் குழு குற்றம் சாட்டியது . இதையடுத்து , புதிய பயிற்சியாளரை தேர்வு செய்வதற்கான விண்ணப்பங்கள் பெறப்பட்டன . வீரேந்திர ஷேவாக் , டாம் மூடி , லால்சந்த் , ராஜ்பட் , டோட்டா கணேஷ் , ரிச்சர்டு பைபஸ் , வெங்கடேஷ் பிரசாத் உள்ளிட்டோர் விண்ணப்பித்தனர் . ஷேவாக் , டாம் மூடி இடையே தான் கடும் போட்டி நிலவியது . இதற்கிடையில் கூடுதலாக மேலும் பலர் விண்ணப்பிக்க இந்திய கிரிக்கெட் வாரியம் ஜூலை 9 - ம் தேதி ( நேற்று ) வரை கால அவகாசம் அளித்தது . இதனைத் தொடர்ந்து ரவிசாஸ்திரி , ஃபில் சிம்மன்ஸ் உள்ளிட்டோர் விண்ணப்பித்தனர் . இறுதியாக , ரவி சாஸ்திரி , வீரேந்திர சேவாக் , டாம் மூடி , சிம்மன்ஸ் , பைபஸ் , ராஜ்பட் ஆகிய ஆறு பேரிடம் மட்டும் , கிரிக்கெட் ஆலோசனைக் குழு இன்று நேர்காணல் நடத்தியது . விராட் கோலிக்கு நெருக்கமான ரவி சாஸ்திரி பயிற்சியாளராக நியமிக்கப்பட அதிக வாய்ப்புள்ளதாக நேற்று தகவல்கள் வெளியாகி இருந்தன . இந்நிலையில் , இந்திய கிரிக்கெட் ஆலோசனை கமிட்டி உறுப்பினர் சவுரவ் கங்குலி அளித்த பேட்டியில் , “இன்று இந்திய அணியின் கோச் அறிவிக்கப்பட மாட்டாது . இந்திய அணிக்கு அவசர அவசரமாக இப்போதே கோச்சை அறிவிக்க வேண்டிய அவசியம் இல்லை . விராட் இப்போது அமெரிக்காவில் இருக்கிறார் . அவர் திரும்பி வந்த பிறகு அவரிடமும் புதிய கோச் குறித்து ஆலோசனை செய்யப்படும் . பின்னர் யார் கோச் என்பது அறிவிக்கப்படும்” என்றார் . மேலும் , “லால்சந்த் ராஜ்பட் , சேவாக் , டாம் மூடி , ரவி சாஸ்திரி , பைபஸ் ஆகியோர் இறுதி பரிசீலனையில் உள்ளனர்” என்றார் .


நடிகர் விஜய் நேற்று இரவு தூத்துக்குடிக்கு சென்றிருந்தார் . துப்பாக்கி சூட்டில் தங்கள் உறவுகளை இழந்து தவித்து வரும் மக்களுக்கு , நேரில் சென்று ஆறுதல் கூற அங்கு சென்ற விஜய் , அவர்களில் ஒருவராக மாறி மிகவும் எளிமையாக நடந்து கொண்டார் . அவர்களின் உறவுக்காரர்கள் எப்படி ஆறுதல் சொல்வார்களோ , அதே போன்ற ஒரு உணர்வை கொடுத்திருக்கிறது விஜய் நடந்து கொண்ட விதம் . மேலும் அங்கு சென்ற விஜய் ஊடகங்களுக்கு தெரியாமல் தான் மக்களை சந்தித்து ஆறுதல் கூற வேண்டும் என்பதில் உறுதியாக இருந்தார் . இதனால் தனது ரசிகரின் பைக்கில் அமர்ந்து ஒவ்வொரு நபரின் வீட்டிற்கும் சென்றிருக்கிறார் விஜய் . மற்றவர்களின் வரவை போல பரபரப்பு ஏற்படுத்தாமல் விஜய் வந்தது , உண்மையான ஆறுதலாக அமைந்திருக்கிறது பாதிக்கப்பட்ட மக்களுக்கு . மேலும் அவர் அவர்களுக்கு தன்னால் ஆன உதவிகளை செய்வதாகவும் வாக்களித்திருக்கிறார் . எதையும் ஊடக வெளிச்சத்திற்கு கொண்டுவந்து விளம்பரம் தேடாத , விஜயின் இந்த பண்பை பலரும் பாராட்டி இருக்கின்றனர் . எதிரும் புதிருமாக இருக்கும் அஜீத் , விஜய் ரசிகர்கள் , ஒரு நல்ல காரியம் என்று வந்து விட்டால் எப்போதுமே இணைந்து தான் செயல்படுவார்கள் . இப்போதும் கூட அதே மாதிரி தான் . விஜய் செய்திருக்கும் இந்த நற்செயலை முழு மனதுடன் பாராட்டி இருக்கின்றனர் தல ரசிகர்கள் .


பாலியல் ரீதியா தங்களுக்கு நேர்ந்த பிரச்சனைகள் குறித்து பிரபலங்கள் பகிர்ந்து வரும் ME TOO ஹேஷ் டேகில் , வைரமுத்துவுக்கு எதிராக சின்மயி வைத்த குற்றச்சாட்டு தற்போது கடும் விமர்சனங்களுக்கு உள்ளாகி இருக்கிறது . இதில் சின்மயிக்கு ஆதரவாக சிலர் குரல் எழுப்பினாலும் , சின்மயிக்கு எதிரான கருத்துக்களும் வந்து கொண்டுதான் இருக்கின்றன . எந்த விதா ஆதாரமும் இல்லாமல் அதுவும் , இத்தனை ஆண்டுகளுக்கு பிறகு இப்படி ஒரு சம்பவத்தை அம்பலப்படுத்துவது ஏன் ? முறையாக புகார் கொடுக்காதது ஏன் ? என பலவிதமான கேள்விகளுக்கு தற்போது ஆளாகி இருக்கிறார் சின்மயி . இந்நிலையில் இந்த ME TOO இயக்கம் குறித்து சமீபத்தில் பேசிய சின்னத்திரை நடிகை அம்மு , இந்த விஷயத்தினை கடுமையாக சாடி இருக்கிறார் . இந்த ME TOO இயக்கம் தேவை இல்லாத ஒன்று . தங்கள் முகத்தில் தானே கரியை பூசிக்கொள்ளும் விஷயம் தான் இது . இதில் சம்பந்தப்பட்ட இருவருக்குமே வாழ்க்கை நன்றாக போய்க்கொண்டிருக்கும் போது இப்போது தேவை இல்லாமல் இந்த விஷயத்தை மீண்டும் ஆரம்பிப்பது ஏன் ? இதெல்லாம் ஒரு விழிப்புணர்வா ? எனக்கு இது போன்ற நடவடிக்கைகளில் எல்லாம் நம்பிக்கை இல்லை . ஒரு பிரபலம் என்பதால் வைரமுத்து மீது இப்போது குற்றம்சாட்டி இருக்கின்றனர் . இதுவே ஒரு சாதாரண நபராக இருந்தால் இப்படி செய்திருப்பார்களா ? இப்போது இருக்கும் எல்லோருக்குமே உண்மை என்ன என்பது நன்றாக தெரியும் . இதனால் மற்றவர்களின் வாழ்க்கையில் இது போல கருப்பு புள்ளி வைப்பது தேவை இல்லாத வேலை என காட்டமாக தெரிவித்திருக்கிறார் அம்மு . இந்த ME TOO விவகாரத்தில் இப்போதெல்லாம் சின்மயிக்கு ஆதரவாக பேசுபவர்களை விட , எதிராக பேசுபவர்கள் தான் அதிகம் எனும்படியாக நிலமை இருக்கிறது .


தனது 37 ஆவது பிறந்த நாளை 2 கேக் வெட்டி மகிழ்ச்சியுடன் ஆரம்பித்துள்ளார் தல தோனி . இன்றைய நாள் முழுவதும் இந்த வீடியோ தான் சமூகவலைத்தளங்களில் வைரல் என்பதில் எவ்வித சந்தேகமும் இல்லை . ஒரு நபருக்கு இத்தனை அடைமொழிகள் சாத்தியமா ? என்றால் அது தோனிக்கு மட்டுமே பொருந்தும் . தல தோனி , மிஸ்டர் கூல் , கேப்டன் கூல் , மஹி , கிங் மேக்கர் , எங்க தல தோனி , ஃபெஸ்ட் ஃபினிஷர் , என கிரிக்கெட் ரசிகர்களால் ஏகப்பட்ட செல்லப்பெயர்களுடன் அழைப்படும் இந்திய கிரிக்கெட் அணிஹ்யின் முன்னாள் கேப்டன் தோனிக்கு இன்று 37 ஆவது பிறந்த நாள் . ராஞ்சியில் பிறந்து , கிரிக்கெட் கனவுகளை சுமந்து , டிடிஆராக பணிப்புரிந்து வாழ்க்கையில் படிபடிப்பாக முன்னேறி இந்திய கிர்க்கெட் அணிக்கே கேப்டனாக மாறி தோனியை ரசிகர்கள் எந்த நேரத்திலும் கொண்டாட தவறியதில்லை . வெற்ற் - தோல்வி இரண்டிலும் அவரின் பக்கம் நின்ற அதே ரசிகர்கள் தான் இன்று அவரின் பிறந்த நாளையும் சமூகவலைத்தளங்களில் அதகளப்படுத்தி வருகின்றன . இந்திய கிரிக்கெட் அணியை வெற்றி பாதைக்கு அழைத்து சென்றதில் தொடங்கி சக வீரர்களுக்கு சரியான வாய்ப்பு வழங்கி அவர்களின் திறமையை வெளிக் கொண்டு வந்து , தோல்வியின் போது அணிக்கு முன்னால் நின்று , வெற்றியின் போது அணிக்கு பின்னால் நின்று ஒட்டுமொத்த கிர்க்கெட் ரசிகர்களின் இதயத்திலும் தனி ஒருவனாக நிற்கும் தோனி எப்போதுமே எல்லோருக்குமே ஸ்பெஷல் தான் . இந்த வருடம் தோனியின் பிறந்த நாள் கொண்டாட்டம் இங்கிலாந்தில் தான் . இந்திய அணி தற்போது இங்கிலாந்தில் சுற்றுப்பயணம் மேற்கொண்டு விளையாடிவருகிறது . இதில் முதல் டி20 போட்டியில் இந்தியா அபார வெற்றிபெற்றது . இரண்டாவது போட்டி நேற்றிரவு நடைபெற்றது . இந்த போட்டி தோனிக்கு மிகவும் ஸ்பெஷல் . காரணம் , இது தோனிக்கு 500 - வது சர்வதேசப் போட்டியாகும் . கேப்டன் கூல் பிறந்த நாளை ஜோராக கொண்டாட இந்திய அணி வீரர்கள் கேக்குடன் தோனியிடம் சென்றனர் . தனது கணவனின் பிறந்த நாளுக்கு காதல் மனைவி சாக்ஷியும் கேக்குடன் காத்துக் கொண்டிருந்தார் . இந்த இரண்டு கேக்குகளில் தோனி எந்த கேக்கை வெட்டினார் என்பது தான் ஹலைட் . செல்ல மகள் ஜிவா வெட்ட சொன்ன கேக்கை தான் தோனி வெட்டி தனது நண்பர்களுடன் சேர்ந்து பிறந்த நாளை கொண்டாடியுள்ளார் .


காமன்வெல்த் பளு தூக்குதல் சாம்பியன்ஷிப் போட்டியின் மூன்றாவது நாளில் இந்தியா மூன்று தங்கங்கள் உள்பட , பத்து பதக்கங்கலை வென்றுள்ளன . காமன்வெல்த் பளு தூக்குதல் சாம்பியன்ஷிப் போட்டி ஆஸ்திரேலியாவின் கோல்ட் கோஸ்ட் நகரில் நடைபெற்று வருகிறது . இந்தப் போட்டியில் , ஆடவர் இளையோருக்கான 62 கிலோ எடைப் பிரிவில் இந்தியாவின் முத்துப்பாண்டி ராஜா ஸ்னாட்ச் பிரிவில் 110 கிலோ , கிளீன் & ஜெர்க் பிரிவில் 150 கிலோ என மொத்தமாக 260 கிலோ எடையைத் தூக்கி தங்கப் பதக்கம் வென்றார் . அத்துடன் , ஆடவர் ஜூனியருக்கான 62 கிலோ எடைப் பிரிவிலும் முத்துப் பாண்டி ராஜா 260 கிலோ எடையைத் தூக்கி வெள்ளிப் பதக்கம் வென்றார் . சீனியர் மகளிருக்கான 58 கிலோ எடைப் பிரிவில் இந்தியாவின் சரஸ்வதி ரெளத் , 179 கிலோ ( 82 + 97 ) எடையைத் தூக்கி வெண்கலப் பதக்கம் வென்றார் . ஜூனியர் மகளிருக்கான 58 கிலோ எடைப் பிரிவில் இந்தியாவின் எர்ரா தீக்ஷிதா 167 கிலோ ( 73 + 94 ) எடையைத் தூக்கி தங்கப் பதக்கம் வென்றார் . ஆடவர் இளையோருக்கான 69 கிலோ எடைப் பிரிவிலும் , ஜூனியர் ஆடவருக்கான 69 கிலோ எடைப் பிரிவிலும் இந்திய வீரர் தீபக் லேதர் தங்கம் வென்றார் . அதேபோன்று சீனியர் ஆடவருக்கான 69 கிலோ எடைப் பிரிவில் மொத்தம் 295 ( 138 + 157 ) கிலோ எடையைத் தூக்கி இந்திய வீரர் தீபக் லேதர் வெண்கலப் பதக்கம் வென்றார் . இந்தியாவின் வந்தனா குப்தா சீனியர் மகளிருக்கான 63 கிலோ எடைப் பிரிவில் வெண்கலம் வென்றார் . உமேஷ்வரி , இளையோர் மகளிர் மற்றும் ஜூனியர் மகளிருக்கான 63 கிலோ எடைப் பிரிவில் தலா ஒரு வெள்ளிப் பதக்கம் வென்றார் . இப்படி இந்திய வீரர்கள் மூன்று தங்கங்கள் உள்பட பத்து பதக்கங்களை இந்தியாவுக்காக வென்றுள்ளனர் .


மத்திய நிதிநிலை அறிக்கையில் அறிவித்தபடி தமிழகத்தில் எய்ம்ஸ் மருத்துவமனை அமைக்காதது ஏன் என திமுக செயல் தலைவர் ஸ்டாலின் கேள்வி எழுப்பியுள்ளார் . இது தொடர்பாக ஸ்டாலின் வெளியிட்டுள்ள அறிக்கையில் , ஜார்க்கண்ட் மாநிலத்தில் எய்ம்ஸ் மருத்துவமனை அமைக்கப்படும் என்று 2017 - 2018ம் ஆண்டு நிதிநிலை அறிக்கையில் வெளியிடப்பட்ட அறிவிப்பு செயல் வடிவம் பெற்றுவிட்டதாகவும் ஆனால் அதற்கு முன்பே 2015 - 2016ம் ஆண்டு நிதிநிலை அறிக்கையில் தமிழகத்திற்கு அறிவிக்கப்பட்ட எய்ம்ஸ் மருத்துவமனை இன்னும் அமைக்கப்படாமல் இருப்பதற்கு மத்திய , மாநில அரசுகளின் மெத்தன போக்குதான் காரணம் என்றும் தெரிவித்துள்ளார் . தஞ்சாவூரில் உள்ள செங்கிபட்டி , மதுரையில் உள்ள தோப்பூர் , புதுக்கோட்டை மாவட்டத்தில் உள்ள புதுக்கோட்டை நகரம் , ஈரோடு மாவட்டத்தில் உள்ள பெருந்துறை , காஞ்சிபுரம் மாவட்டத்தைச் சேர்ந்த செங்கல்பட்டு உள்ளிட்ட ஐந்து இடங்களை எய்ம்ஸ் மருத்துவமனை அமைப்பதற்கு ஏற்ற இடங்களாகத் தேர்வு செய்து , மாநில அரசு மத்திய அரசுக்கு அனுப்பியிருக்கிறது . இந்த ஐந்து இடங்களிலும் 2015 ஆம் ஆண்டு ஏப்ரல் மாதம் 23 ஆம் தேதியிலிருந்து 25 ஆம் தேதி வரை மத்திய குழு வந்து , ஆய்வும் செய்து விட்டுத் திரும்பிவிட்டது . அதன்பிறகு , தேர்வு செய்யப்பட்ட இடங்களுக்கு அருகில் உள்ள கல்லூரிகள் , பள்ளிகள் உள்ளிட்ட விவரங்கள் குறித்து மத்திய அரசு கேட்ட கேள்விகளுக்கு மாநிலத்தில் உள்ள அதிமுக அரசு உடனடியாக விவரங்களை வழங்காமல் தாமதம் செய்தது . 2017 டிசம்பர் 31 ஆம் தேதிக்குள் தமிழகத்தில் எய்ம்ஸ் மருத்துவமனை அமைக்கும் இடத்தைத் தேர்வு செய்ய வேண்டும் என கடந்த வருடம் ஆகஸ்ட் மாதத்திலேயே நீதிமன்றம் மத்திய அரசுக்கு உத்தரவிட்டுவிட்டது . ஆனால் , இன்றுவரை தமிழகத்தில் எய்ம்ஸ் மருத்துவமனை அமைக்கப்படுவதற்கான இடத்தை மத்திய - மாநில அரசுகள் இறுதி செய்யவில்லை . எனவே இனியும் காலம் தாழ்த்தாமல் மத்திய நிதிநிலை அறிக்கையில் அறிவித்தபடி அறிவிக்கப்பட்ட எய்ம்ஸ் மருத்துவமனையை தமிழகத்தில் அமைப்பதற்கு உடனடியாக அமைக்க நடவடிக்கை எடுக்க வேண்டும் என்றும் ஸ்டாலின் கேட்டு கொண்டுள்ளார் .


குத்துச்சண்டையில் இருந்து மேரி கோம் ஓய்வு பெறுகிறார் என்று பரவியது வதந்தி என்று அவர் விளக்கமளித்தார் . காமன்வெல்த் விளையாட்டு போட்டியில் முதல்முறையாக பங்கேற்ற இந்திய குத்துச்சண்டை வீராங்கனை மேரிகோம் தங்கப்பதக்கம் வென்று பெருமை சேர்த்தார் . ஐந்து முறை உலக சாம்பியனான மேரிகோம் ஏற்கனவே ஒலிம்பிக் , ஆசிய விளையாட்டிலும் பதக்கம் வென்றுள்ளார் . 35 வயதான அவர் இத்துடன் ஓய்வு பெற முடிவு செய்துள்ளதாக சில தகவல்கள் வெளியாகின . இதனை மேரிகோம் திட்டவட்டமாக மறுத்துள்ளார் . அதன்படி , மேரிகோம் நேற்று அளித்த பேட்டியில் , " ஓய்வு குறித்து நான் ஒரு போதும் பேசவில்லை . இது வதந்தி . இந்த தகவலை கேள்விப்பட்டதும் நான் அதிர்ச்சி அடைந்தேன் . 2020 - ஆம் ஆண்டு ஒலிம்பிக்கில் தங்கப் பதக்கம் வெல்ல வேண்டும் என்பதே எனது கனவு . என்னை பொறுத்தவரை வயது ஒரு பிரச்சனையே கிடையாது . எனது உடல் எவ்வளவு காலம் ஒத்துழைக்கும் என்பதை அறிவேன் . வெற்றி , தோல்விக்கு யாரும் உத்தரவாதம் கொடுக்க முடியாது . ஆனால் , நான் பயிற்சியில் இருக்கும்போது , என்னை யாராலும் எளிதில் வீழ்த்திவிட முடியாது " என்று அவர் கூறினார் .


‘இனி முன்னணி ஹீரோக்களை வைத்து படம் இயக்கும் எண்ணம் இல்லை . அவர்களுக்காக காத்திருப்பது கிரிமினல் வேஸ்ட் . ஒருவருடம் காத்திருந்து அரும்பாடுபட்டு உருவாக்கிய கதையை , கதைகேட்க அமரும் அந்த ஒருமணிநேரத்தில் மாற்றங்கள் சொல்லி நம்மை கவிழ்த்தும் விடுவார்கள்’ என்கிறாராம் தொடர்ந்து புதுமுகங்களை வைத்து மூன்று படங்களை இயக்கிவரும் சுசீந்திரன் . இயக்குனர் சுசீந்திரன் இயக்கத்தில் உருவாகியுள்ள ' ஜீனியஸ் ' திரைப்படம் வரும் அக்டோபர் 26ஆம் தேதி வெளியாகவுள்ள நிலையில் சுசீந்திரன் இயக்கியுள்ள மற்றொரு படமான ' சாம்பியன் ' படத்தின் டப்பிங் பணிகள் தற்போது தொடங்கியுள்ளது . கால்பந்தாட்டத்தை மையமாக வைத்து உருவாகியுள்ள இப்படத்தில் புதுமுகம் ரோஷன் , மிர்னாலினி ஆகியோர் நாயகன் நாயகியாக நடித்துள்ளார்கள் . ரெட்டி , அஞ்சாதே நரேன் , ஜெயப்ரகாஷ் , ஆர் . கே சுரேஷ் உள்ளிட்ட பலர் முக்கிய கதாபாத்திரத்தில் நடிக்கிறார்கள் . களஞ்சியம் சினி ஆர்ட்ஸ் சார்பாக கே . ராகவி தயாரித்துள்ள இப்படம் வரும் டிசம்பர் மாதம் வெளியாகவுள்ளது . மேலும் சுசீந்திரன் இயக்கியுள்ள ' ஏஞ்சலினா ' திரைப்படத்தின் படப்பிடிப்பும் தற்போது நிறைவடைந்து இறுதிக்கட்ட பணிகள் வேகமாக நடைபெற்று வருகிறது என்பது குறிப்பிடத்தக்கது . இம்மூன்று படங்களிலுமே முன்னணி கதநாயகர்கள் ஒருவர்கூட இல்லை . ஏற்கனவே கார்த்தியை வைத்து ‘நாம் மகான் அல்ல’ விஷாலை வைத்து ‘பாண்டியநாடு’ படங்களை இயக்கிய சுசீந்திரன் , குறிப்பாக விஷாலை மனதில் வைத்தே முன்னணி ஹீரோக்கள் குறித்து மேற்படி கமெண்ட் அடிக்கிறார் என்று சொல்லப்படுகிறது .


தீரன்தமிழில் கார்த்திக்கு ஜோடியாக தீரன் அதிகாரம் ஒன்று படத்தில் நடித்ததன் மூலம் புகழின் உச்சியை தொட்டவர் ரகுல் . அதில் தனது இயல்பான நடிப்பாலும் வியக்க வைக்கும் அழகாலும் இளைஞர்களின் மனதில் நீங்கா இடம் பெற்றவர் . அஜய் தேவ்கன்மேலும் செல்வராகவன் இயக்கத்தில் கார்த்தியின் அண்ணன் சூர்யா நடிக்கும் சூர்யா36 படத்திலும் நடித்து வருகிறார் . தொடர்ந்து தெலுங்கிலும் பல படங்களில் நடிக்கிறார் . மேலும் பாலிவுட்டில் அய்யாரி என்ற படத்தில் நடித்த இவர் தற்போது அஜய் தேவ்கன் ஜோடியாக ஒரு படத்தில் நடித்து வருகிறார் . கவர்ச்சிஇந்த நிலையில் சில நாட்களுக்கு முன் ரகுல் பிரபல ஆங்கில இதழான மேக்சிம் இதழின் அட்டை படத்திற்கு படு கவர்ச்சியாக போஸ் கொடுத்திருந்தார் . ஹோம்லியாக நடித்த ரகுல் இவ்வளவு கவர்ச்சியாக போஸ் கொடுத்தார் என பரவலாக பேசப்பட்டது . இது பற்றி விளக்கம் அளித்துள்ள ரகுல் ப்ரித் சிங்பெருமைமேக்சிம் அட்டை படத்தில் வருவது நாயகியாக எனக்கு கிடைத்த பெருமை . நடிகைகளும் உடலை எவ்வளவு பிட்டாக வைத்திருக்கிறோம் என்பதை காட்டுவதற்கான வாய்ப்பு இது . பாலிவுட்தென்னிந்திய மொழிகளில் நடித்த போது எனக்கு கிடைக்காத இந்த வாய்ப்பு ஹிந்தியில் நடித்ததன் மூலம் கிடைத்திருக்கிறது . தென்னிந்திய சினிமாவில் தான் இதை பெரிய விஷயமாக பார்க்கிறார்கள் . பாலிவுட்டில் அப்படி பார்ப்பதில்லை என்று தெரிவித்துள்ளார் .


பெரம்பூர் ரயில் நிலையத்தில் மறியல் போராட்டத்தில் ஈடுபட்ட மு . க . ஸ்டாலின் , அருகில் உள்ள திருமண மண்டபம் ஒன்றில் தங்க வைக்கப்பட்டுள்ளார் . அப்போது அவர் , புத்தகங்கள் வாசித்துக் கொண்டும் , திமுக தொண்டர்களிடையே அளவளாவிக் கொண்டும் இருக்கிறார் . காவிரி மேலாண்மை வாரியம் அமைக்க நடவடிக்கை எடுக்காத மத்திய அரசை கண்டித்து தமிழகத்தில் 48 மணி நேர தொடர் ரயில் மறியல் போராட்டத்தினை விவசாய சங்கத்தினர் , திமுக உள்ளிட்ட பல்வேறு கட்சியினர் நடத்தி வருகின்றனர் . இந்த ஆர்ப்பாட்டத்தில் காங்கிரஸ் , மதிமுக , இந்திய கம்யூனிஸ்ட் , மார்க்சிஸ்ட் கம்யூனிஸ்ட் , விடுதலைச் சிறுத்தைகள் , தமாகா உள்ளிட்ட பல்வேறு அரசியல் கட்சிகளும் , பல்வேறு அமைப்புகளும் ஆதரவு தெரிவித்து ஆர்ப்பாட்டம் நடத்தி வருகின்றன . சென்னை , பெரம்பூர் ரயில்வே ஆடிட்டோரியத்தில் இருந்து ரயில் நிலையம் நோக்கி திமுக பொருளாளரும் , தமிழக எதிர்கட்சி தலைவருமான மு . க . ஸ்டாலின் தலைமையில் ஊர்வலமாக சென்றனர் . அப்போது , ஊர்வலம் சென்ற திமுகவினர் , மத்திய அரசுக்கு எதிராக கோஷங்களை எழுப்பினர் . காவிரி மேலாண்மை வாரியத்தை அமைக்க வேண்டும் என்றும் அவர்கள் முழக்கமிட்டனர் . திமுக ஊர்வலம் ரயில் நிலையத்தை நெருங்கும் சமயத்தில் அங்கு வந்த போலீசார் , சட்டமன்ற உறுப்பினர்கள் சேகர்பாபு , தாயகம் கவி , ரெங்கநாதன் உள்ளிட்டோரை கைது செய்தது . பின்னர் மு . க . ஸ்டாலினை கைது செய்த போலீசார் , அவர்களை அருகில் உள்ள திருமண மண்டபத்தில் தங்க வைத்துள்ளனர் . திருமண மண்டபத்தில் தங்க வைக்கப்பட்டுள்ள மு . க . ஸ்டாலின் , திமுக தொண்டர்களுடன் அளவளாவிக் கொண்டுள்ளார் . அவர் புத்தகங்கள் படித்துக் கொண்டும் உள்ளார் . கைது செய்யப்பட்ட அவர்கள் இன்று மாலை 5 மணியளவில் ரிலீஸ் செய்யப்படுவார்கள் என தெரிகிறது .


அண்மையில் கிரிக்கெட்டிலிருந்து ஓய்வு பெற்ற இந்திய வீரர் கவுதம் காம்பீருக்கு டெல்லி நீதிமன்றம் பிடிவாரண்ட் பிறப்பித்துள்ளது . டெல்லியில் உள்ள ரியல் எஸ்டேட் நிறுவனமான ருத்ரா பில்ட்வெல் நிறுவனம் , உத்தர பிரதேச மாநிலம் காஸியாபாத்தில் அடுக்குமாடி குடியிருப்பு கட்டும் திட்டத்தை தொடங்கியது . இந்த நிறுவனத்தின் விளம்பர தூதராக கவுதம் காம்பீர் செயல்பட்டு வந்தார் . இதில் 17 பேர் வீடுகளை வாங்குவதற்காக ரூ . 1 . 98 கோடியை அந்த நிறுவனத்திடம் வழங்கியுள்ளனர் . ஆனால் வீடுகள் குறித்த நேரத்தில் கட்டப்படவில்லை என்றும் முதலீட்டாளர்களை அந்த நிறுவனம் ஏமாற்றிவிட்டது என்றும் முதலீட்டாளர்கள் போலீஸில் புகார் அளித்தனர் . இதுதொடர்பாக டெல்லி சாஹேத் மாநகர குற்றவியல் மாஜிஸ்டிரேட் நீதிமன்றத்திலும் வழக்குத் தொடர்ந்தனர் . இதையடுத்து அந்த ரியல் எஸ்டேட் நிறுவனத்தின் இயக்குநர்கள் கைது செய்யப்பட்டனர் . அந்த மனுவில் ரியல் எஸ்டேட் நிறுவனத்தின் விளம்பர தூதராக செயல்பட்டு , நிறுவனத்துக்கு ஆதரவாக பிரச்சாரம் செய்த கவுதம் காம்பீருக்கு எதிராகவும் வழக்கு தொடரப்பட்டிருந்தது . இந்த வழக்கில் நேரில் ஆஜராகும்படி கவுதம் காம்பீருக்கு நீதிமன்றம் பலமுறை சம்மன் அனுப்பியும் அவர் ஆஜராவதில் இருந்து விலக்கு அளிக்கக்கோரி மனு தாக்கல் செய்தார் . அதை நீதிமன்றம் தள்ளுபடி செய்து , வழக்கை நேற்றைக்கு ஒத்திவைத்திருந்தது . நேற்றும் ( புதன்கிழமை - 19ம் தேதி ) காம்பீர் நேரில் ஆஜராகாமல் வழக்கறிஞர் மூலம் விளக்கமளித்ததால் , பத்தாயிரம் ரூபாயில் ஜாமீனில் வெளிவரக்கூடிய பிடிவாரண்ட் பிறப்பித்து நீதிமன்றம் உத்தரவிட்டது . மேலும் வழக்கின் விசாரணையை ஜனவரி மாதம் 24ம் தேதிக்கு ஒத்திவைத்தது . தனது கிரிக்கெட் வாழ்விலும் சொந்த வாழ்விலும் மிகவும் நேர்மையான மனிதரான கவுதம் காம்பீருக்கு இது ஒரு விரும்பத்தகாத நிகழ்வுதான் . சர்வதேச கிரிக்கெட்டில் இந்திய அணிக்காக பல சிறப்பான இன்னிங்ஸ்களை ஆடி வெற்றிகளை தேடிக்கொடுத்த மிகச்சிறந்த வீரரான காம்பீர் , அண்மையில் கிரிக்கெட்டிலிருந்து ஓய்வு பெற்றது குறிப்பிடத்தக்கது .


வெற்றியோ அல்லது தோல்வியோ கவலையில்லை . ஆனால் கடைசி நொடி வரை அ . தி . மு . க . வினரின் கண்களில் விரலை விட்டு ஆட்டுவது என்பதில் குறியாக இருக்கிறார் தினகரன் . அவரது ஆதரவாளர்களும் இப்படித்தால் கிடைக்கும் சைக்கிள் கேப்பில் எல்லாம் டெம்போ டிராவலரே ஓட்டுகிறார்கள் . . . அந்தவகையில் தினகரனின் ஆதரவாளனரான சி . ஆர் . சரஸ்வதி , “ஆர் . கே . நகர் தொகுதியில எங்களோட வெற்றி வாய்ப்பு பிரகாசமா இருக்குதுங்க . மக்களிடையே தினகரனுக்கு ஒரு பெரிய வரவேற்பு கிடைத்திருக்கிறது . குறிப்பாக இளைஞர்கள் மற்றும் இஸ்லாமியர்கள் மத்தியில் அவர் மேலே ஈர்ப்பு இருக்குது . அதனால கவலையே இல்லை எங்களுக்கு . அ . தி . மு . க . அப்படிங்கிறது ஒற்றை தலைமையை கொண்ட ஒரு இயக்கம் . இங்கே ரெட்டை தலைமைக்கெல்லாம் வேலையே இல்லை . ஒருங்கிணைப்பாளர் , இணை ஒருங்கிணைப்பாளர் அப்படின்னெல்லாம் அ . தி . மு . க . சட்ட விதியிலேயே கிடையாது . இரட்டை இலை நியாயப்படி எங்களுக்கு கிடைச்சிருக்கணும் . ஆனா தேர்தல் ஆணையம் நியாயமா நடக்கலை . என்ன பண்றது ? இவங்களுக்கு சாதகமா செயல்படுறாங்க . வானகரம் பொதுக்குழுவில் இவங்க தானே சின்னம்மாவை பொதுச்செயலாளரா தேர்ந்தெடுத்தாங்க ? இன்னைக்கு அப்படியே மாத்திட்டாங்க . விடுங்க , இவங்களைப் பத்தியெல்லாம் எங்களுக்கு கவலையே இல்லை . இன்னைக்கு தினகரனுக்கு எதிரா பேசும் அமைச்சர்கள் அன்னைக்கு தலை மறைய தொப்ப்பியை போட்டுக்கிட்டு அவருக்காக வீதி வீதியா அலையலையா ? இவ்வளவு ஏன் , எடப்பாடி பழனிச்சாமியும் தொப்பியை மாட்டிக்கிட்டு திரிஞ்சாரே ! அன்னைக்கே தினகரனை வேண்டாமுன்னு சொல்லியிருக்க வேண்டிதானே ? இவங்களுக்கு பதவியும் , பசையும்தான் முக்கியம் . பன்னீர்செல்வத்துக்கு அரசியல் அடையாளம் கொடுத்ததே தினகரன் தானே ! எல்லாத்தையும் மறந்துட்டு திரியுறாங்க அவங்க . இன்னும் விட்டு வெச்சால் இந்த பினாமி ஆட்சின் கழகத்தையே முடிச்சுக் கட்டிடும் . அதனாலதான் தினகரன் தீவிரமா களமிறங்கிட்டார் . ” என்று வெளுத்துக் கட்டியிருக்கிறார் . சி . ஆர் . சரஸ்வதி , முதல்வர் உள்ளிட்ட அமைச்சர்களை சீண்டியதற்கு அங்கிருந்து என்ன பதிலடி வருதுன்னு பார்க்கலாம் !


சென்னை , ஆர் . கே . நகர் இடைத்தேர்தலில் போட்டியிடும் டிடிவி தினகரனுக்கு தொப்பி சின்னம் கிடைக்குமா ? அல்லது விசில் சின்னம் கிடைக்குமா ? என்ற குழப்பம் நீடித்து வருகிறது . முன்னாள் முதலமைச்சர் ஜெயலலிதா கடந்த ஆண்டு டிசம்பர் மாதம் 5 ஆம் தேதி உடல் நலக்குறைவால் காலமானார் . இதையடுத்து , அவர் போட்டியிட்டு வென்ற சென்னை , ஆர் . கே . நகர் தொகுதிக்கு கடந்த ஏப்ரல் மாதம் இடைத்தேர்தல் அறிவிக்கப்பட்டது . இந்த தேர்தலில் அதிமுக அம்மா அணி சார்பாக அதன் துணை பொது செயலாளர் டிடிவி தினகரன் போட்டியிட்டார் . அவருக்கு தொப்பி சின்னம் ஒதுக்கப்பட்டது . ஓ . பன்னீர்செல்வம் சார்பாக மதுசூதனன் போட்டியிட்டார் . இதனைத் தொடர்ந்து தேர்தலுக்கான பிரசாரமும் நடைபெற்றது . இந்த நிலையில் ஆர் . கே . நகர் இடைத்தேர்தல் நிறுத்தி வைக்கப்பட்டது . காரணம் , தொகுதி மக்களுக்கு பணம் பட்டுவாடா போன்றவைகளால் தலைமை தேர்தல் ஆணையத்தில் தேர்தல் நிறுத்தப்பட்டது . உயர்நீதிமன்ற உத்தரவை அடுத்து ஆர் . கே . நகர் தொகுதியில் வரும் 21 ஆம் தேதி இடைத்தேர்தல் நடத்தப்படும் என்று தேர்தல் ஆணையம் அறிவித்தது . இதனைத் தொடர்ந்து , வேட்பு மனு தாக்கலும் நடைபெற்று வருகிறது . ஓ . பி . எஸ் . - இ . பி . எஸ் ஒருங்கிணைந்த அணியினருக்கு அதிமுக கட்சி பெயரும் , இரட்டை இலை சின்னமும் , ஒதுக்கப்படுவதாக தேர்தல் ஆணையம் அறிவித்தது . இதையடுத்து , ஆர் . கே . நகரில் டிடிவி தினகரன் சுயேட்சையாக போட்டியிடுகிறார் . ஏற்கனவே டிடிவி தினகரன் தொப்பி சின்னத்தில் போட்டியிட்டிருந்த நிலையில் , இந்த முறையும் போட்டியிட தேர்தல் ஆணையத்திடம் விருப்பம் தெரிவித்திருந்தார் . இந்த நிலையில் ஆர் . கே . நகரில் சுயேட்சையாக போட்டியிடும் வேறு 3 நபர்களும் , தோப்பி சின்னத்தை கேட்டுள்ளனர் . இதையடுத்து , விதிகளுக்கு உட்பட்டு சின்னம் வழங்கப்படும என்று தேர்தல் ஆணையம் தெரிவித்தது . இதனால் டிடிவி தினகரனுக்கு தொப்பி சின்னம் கிடைக்குமா ? என்ற நிலை நீடித்து வருகிறது . தினகரனுக்கு தொப்பி சின்னம் கிடைக்குமா என்பது குறித்து அவரின் ஆதரவாளர்கள் கூறும்போது , கடந்த முறை தொப்பி சின்னத்தில் அவர் பிரசாரம் செய்தார் . கண்டிப்பாக அந்த சின்னம் எங்களுக்கே கிடைக்கும் . அப்படி தொப்பி சின்னம் கிடைக்கவில்லை என்றால் விசில் சின்னம் கிடைக்கும் என்கின்றன


இந்தியன் சூப்பர் லீக் கால்பந்தாட்டப் போட்டியின் மூன்றாவது ஆட்டத்தில் எஃப்சி கோவா அணி 3 - 2 என்ற கோல் கணக்கில் சென்னையின் எஃப்சி அணியை வீழ்த்தி வெற்றிப் பெற்றது . இந்தியன் சூப்பர் லீக் கால்பந்தாட்டப் போட்டியின் மூன்றாவது ஆட்டம் சென்னை ஜவாஹர்லால் நேரு விளையாட்டு மைதானத்தில் நேற்று மாலை நடைபெற்றது . இந்த ஆட்டத்தில் கோவா ஆரம்பத்திலேயே மூன்று கோல்கள் அடிக்க , இறுதி நேரத்தில் 2 கோல்கள் அடித்தது சென்னை அணி . இந்த ஆட்டத்தில் தொடக்கம் முதலே கோவா ஆதிக்கம் செலுத்தியதால் இந்த சீசனின் முதல் கோல் வாய்ப்பை பெற்றது . ஆட்டத்தின் 25 - வது நிமிடத்தில் கோவா வீரர் ஃபெரான் டெலசியா அற்புதமாக கோலடித்தார் . ஆட்டத்தின் 29 - வது நிமிடத்தில் கோவா வீரர் மானுவேல் லான்ஸரோட்டே தனக்கு கிடைத்த வாய்ப்பை பயன்படுத்தி கோல் அடித்தார் . அதனைத் தொடர்ந்து நடைபெற்ற ஆட்டத்தில் 39 - வது நிமிடத்தில் கோவா 3 - வது கோல் பதிவு செய்தது . இவ்வாறாக முதல் பாதி ஆட்டநேர முடிவில் கோவா 3 - 0 என முன்னிலை வகித்தது . பின்னர் , நடைபெற்ற இரண்டாவது பாதி ஆட்டத்தில் 70 - வது நிமிடத்தில் சென்னை வீரர் இனிகோ ஸபாடெரியா தனது அணிக்கான கோல் கணக்கை தொடங்கினார் . தொடர்ந்து 84 - வது நிமிடத்தில் சென்னை வீரர் ரஃபேல் அகஸ்டோ கோலடித்தார் . கோவாவுக்கு நெருக்கடி ஏற்பட தனது முன்னிலையை தக்க வைக்கும் வகையில் தடுப்பாட்டம் ஆடி 3 - 2 என்ற கோல் கணக்கில் நிலைத்து ஆடி வெற்றி பெற்றது .


உலக குத்துச்சண்டை தொடர் போட்டியில் , இந்தியாவின் " இன்டியன் டைகர்ஸ் ' அணியும் , கஜகஸ்தானின் " அஸ்தானா அர்லான்ஸ் ' அணியும் 5 எடைப் பிரிவுகளில் அரியாணா மாநிலம் ரோத்தக்கில் இன்று மோதுகின்றன . உலக குத்துச்சண்டை தொடர் போட்டியில் , இந்தியாவின் " இன்டியன் டைகர்ஸ் ' அணியின் சார்பில் ஷியாம் குமார் ககாரா ( 49 கிலோ பிரிவு ) , எடாஷ் கான் முகமது ( 56 கிலோ ) , தீரஜ் ( 64 கிலோ ) , ஆஷிஷ் குமார் ( 75 கிலோ ) , சஞ்ஜீத் ( 91 கிலோ ) ஆகியோர் போட்டியிடுகின்றனர் . அவர்களை எதிர்த்து கஜகஸ்தானின் ஸசுபோவ் டெமிர்டாஸ் ( 49 கிலோ ) , கோஷ்செகுலோவ் நுர்சுல்தான் ( 56 கிலோ ) , மிஸிதோவ் தில்முராத் ( 64 கிலோ ) , அமன்குல் அபில்கான் ( 75 கிலோ ) , டர்லான்பெகோவ் அபில்கைர் ( 91 கிலோ ) ஆகியோர் மோதுகின்றனர் . உலக குத்துச்சண்டை தொடரில் இந்தாண்டு முதல் மீண்டும் இணைந்துள்ள இந்திய அணி , தனது சொந்த மண்ணில் களம் காண்பது இதுவே முதல் முறையாகும் . முன்னதாக வெளிநாட்டில் நடைபெற்ற 2 மோதல்களில் ஒன்றில் ஏற்கெனவே கஜகஸ்தானிடம் வீழ்ந்துள்ளது இந்தியா . மற்றொரு மோதலில் ரஷியாவின் பேட்ரியாட் பாக்ஸிங் அணியிடம் வீழ்ந்துள்ளது . அந்த இரண்டிலுமே 1 - 4 என்ற கணக்கில் தோல்வியை சந்தித்தது . இந்த 3 - வது மோதலின் மூலமாக முதல் வெற்றியை பதிவு செய்யும் முனைப்பில் உள்ளது இந்தியா . ஒரு எடைப் பிரிவுக்கான மோதலில் , தலா 3 நிமிடங்கள் என்ற கணக்கில் 5 சுற்றுகள் நடைபெறும் . இந்தப் போட்டியானது ஒலிம்பிக்கிற்கு தகுதிபெறும் வாய்ப்பாக உள்ளது என்பது குறிப்பிடத்தக்கது .


கோலிவுட் திரையுலகில் ' 16 வயதினிலே படத்தில் , துணை இயக்குனராக அறிமுகம்மான நடிகர் பாக்யராஜ் , பின் நடிகர் , இயக்குனர் என பல்வேறு பரிமாணங்களில் ரசிகர்களால் ரசிக்கப்பட்டவர் . இவருடைய படைப்புகளுக்கு தமிழ் மட்டும் இன்றி , ஹிந்தி , தெலுங்கு , கன்னடம் உள்ளிட்ட மொழிகளிலும் பல ரசிகர்கள் உள்ளனர் . இப்படி பலராலும் அறியப்பட்ட இவரது வாழ்க்கையில் தாங்க முடியாத ஒரு பிரச்சனை உள்ளதாம் . இந்த தகவல் தற்போது வெளியாகி ரசிகர்கள் அனைவரையும் அதிர்ச்சியில் ஆழ்த்தியுள்ளது . பாக்யராஜ் குடும்பம்ஃ நடிகர் பாக்யராஜ் குடும்பத்தை கலைக்குடும்பம் என கூறலாம் . இவருடைய மானைவி 80 களில் ரஜினி , கமல் என பல முன்னணி நடிகர்களுடன் கதாநாயகியாக நடித்துப் பிரபலம்மானவர் . ' டார்லிங் டார்லிங் ' படப்பிடிப்பின் போது இவர்கள் இருவருக்கும் காதல் மலர்ந்து அது திருமணத்தில் முடிந்தது . இவர்களுக்கு சாந்தனு என்கிற மகனும் சரண்யா என்கிற மகளும் உள்ளார் . சாந்தனு குழந்தை நட்சத்திரமாக தமிழ் சினிமாவில் அறிமுகம்மாகி தற்போது ஹீரோவாக பல படங்களில் நடித்து வருகிறார் . மகள் சரண்யா ' பாரிஜாதம் ' படத்தில் நடிகர் பிரித்திவிராஜ்ஜிக்கு ஜோடியாக நடித்தார் . இந்த படம் வெற்றி பெற்றாலும் தொடர்ந்து சரண்யா படங்களில் நடிக்க விரும்பவில்லை . சரண்யாவின் காதல்ஃ பூர்ணிமாவை காதலித்து திருமணம் செய்துக்கொண்ட நடிகர் பாக்யராஜ் . இவருடைய பிள்ளைகள் காதலித்தால் என்ன சொல்ல போகிறார் கண்டிப்பாக பச்சைக்கொடி தான் . இந்த தைரியத்தில் ஏற்கனவே அவர் வீட்டில் அரங்கேறியது சந்தனு கீர்த்தி திருமணம் . அதே போல் இவருடைய மகள் சரண்யாவும் ஆஸ்திரேலியாவை சேர்ந்த இந்தியர் ஒருவரை பல வருடமாக காதலித்து வந்துள்ளார் . இதற்கு சரண்யாவின் பெற்றோர் சம்மதம் தெரிவித்தாலும் , காதலர் தன்னுடைய காதலில் நிலையாக இல்லாமல் போனதால் இவருடைய காதல் தோல்வியடைந்தது . தற்கொலை முயற்சிஃ பிரபலத்தின் மகள் ஆடம்பரமான வாழ்க்கை என பலவற்றை சரண்யா பெற்றிருந்தாலும் சாதாரண மனிதனுக்கு உள்ள உணர்சிகளும் , மனசும் தானே அவருக்கும் இருக்கு . காதல் தோல்வியில் இருந்து மீள முடியாமல் மூன்று முறை தற்கொலைக்கு முயற்சித்தாராம் . பெற்றோரின் நிலை ; பேர் , புகழ் பல இருந்தும் 35 வயதை தொட்ட மகளுக்கு இன்னும் திருமணம் செய்து பார்க்க முடியவில்லை என்கிற கவலையை மனதில் புதைத்துக்கொண்டு . சாதாரணமாக இருப்பது போல் வெளியிலும் காட்டிக்கொள்கின்றனர் இந்த நட்சத்திர தம்பதிகள் . மேலும் பல முறை இவர்கள் சரண்யாவை திருமணம் செய்துக்கொள்ளும் படி வற்புறுத்தியதால் சரண்யா படிப்பைக் காரணம் கூறி , அமேரிக்கா சென்று விட்டார் . தற்போது அமெரிக்காவில் அவர் மனதிற்கு பிடித்த ஒரு படிப்பை தேர்வு செய்து நடித்து படித்து வருகிறாராம் .


வித்தியாசமான கதைபீட்ஸா படத்தின் மூலம் இயக்குனராக அறிமுகமானவர் இளம் இயக்குனர் கார்த்திக் சுப்புராஜ் . முதல் படத்திலேயே அதிக ரசிகர்களை பெற்று ஸ்கோர் செய்தவர் . வித்தியாசமான கதை மூலம் மக்களை ஈர்த்த இவர் தற்போது சூப்பர் ஸ்டார் ரஜினிகாந்தை வைத்து ஒரு படத்தை இயக்கவுள்ளார் . பிரபுதேவாமேலும் பிரபுதேவாவை வைத்து மெர்குரி என்ற படத்தை இயக்கியுள்ளார் கார்த்தி சுப்புராஜ் . சைலண்ட் திரில்லர் படமான இதை கார்த்திக் சுப்புராஜே தயாரித்துள்ளார் . மேலும் ஏப்ரல் 13 ம் தேதி இதை வெளியிட திட்டமிட்டுள்ளார் . அனிருத்இதைத் தொடர்ந்து ரஜினிகாந்தை வைத்து இயக்கவுள்ளதாக சன்பிக்சர்ஸ் நிறுவனம் அறிவித்தது . இந்நிலையில் புதிதாக ரஜினி படத்தில் அனிருத் இசையமைக்க ஒப்பந்தமாகியுள்ளார் . வெற்றிஇதுவரை கார்த்திக் சுப்புராஜ் இயக்கிய பீட்ஸா , சூது கவ்வும் , ஜிகர்தண்டா அனைத்து வெற்றி படங்களுக்கு இசையமைத்தவர் . இந்நிலையில் கார்த்தி சுப்புராஜ் ரஜினியை வைத்து இயக்கும் இந்த படத்தில் அனிருத் இசையமைப்பாளராக ஒப்பந்தமாகியுள்ளார் . இந்த படம் வெற்றி படமாக அமையுமா என்பதை பொறுத்திருந்து பார்க்கலாம் .


சூப்பர் ஃபார்மில் இருக்கும் இங்கிலாந்து - இந்தியா மோதும் முதல் டி - 20 ஆட்டம் இன்று தொடங்குகிறது . அயர்லாந்து , இங்கிலாந்து நாடுகளில் டி - 20 , ஒரு நாள் போட்டி , டெஸ்ட் தொடர்களில் கலந்துகொள்வதற்காக இந்திய அணி சுற்றுப்பயணம் மேற்கொண்டுள்ளது . அயர்லாந்து அணியை 2 - 0 என டி - 20 தொடரில் வீழ்த்தியது இந்தியா . தற்போது இங்கிலாந்துடன் மூன்று டி - 20 ஆட்டங்கள் , மூன்று ஒரு நாள் சர்வதேச ஆட்டங்கள் , ஐந்து டெஸ்ட் ஆட்டங்கள் நடக்கின்றன . டி - 20 ஆட்டங்கள் 3,6,8 - ஆம் தேதிகளிலும் , மூன்று 50 ஒரு நாள் போட்டிகள் 12,14,17 - ஆம் தேதிகளிலும் , முதல் டெஸ்டு போட்டி ஆகஸ்டு 1 முதல் 5 - ம் வரையும் , இரண்டாம் டெஸ்டு 9 முதல் 13 - ஆம் தேதி வரையும் , மூன்றாம் டெஸ்டு 18 முதல் 22 - ஆம் தேதி வரையும் , நான்காவது டெஸ்டு ஆகஸ்டு 30 முதல் செப்டம்பர் 3 - ஆம் தேதி வரையும் , ஐந்தாவது டெஸ்டு செப்டம்பர் 7 முதல் 11 - ஆம் தேதி வரையும் நடைபெறுகிறது . டெஸ்ட் தரவரிசையில் இந்திய அணி முதலிடத்தில் உள்ளது . அதேநேரத்தில் இங்கிலாந்து அணி ஒரு நாள் போட்டி தரவரிசையில் முதலிடத்தில் உள்ளது . இங்கிலாந்து அணியில் குக் , ஜேம்ஸ் ஆண்டர்சன் , ஜேசன் ராய் , அலெக்ஸ் ஹேல்ஸ் , ஜான் பேர்ஸ்டோவ் , ஜோஸ் பட்லர் , ஜோ ரூட் ஆகியோர் சிறந்த பார்மில் உள்ளனர் . விராட் கோலி தலைமையிலான இந்திய அணியும் சிறந்த பார்மில் உள்ளது . கோலி , தோனி , ராகுல் , ரெய்னா , பாண்டியா , தவன் உள்ளிட்டோர் பேட்டிங்கில் சிறப்பாக ஆடி வருகின்றனர் . பந்துவீச்சில் இந்திய அணி வலுவான சுழற்பந்து வீச்சாளர்களைக் கொண்டுள்ளது . வேகப்பந்து வீச்சில் க்ருணால் பாண்டியா , சஹார் இடம் பெற்றுள்ளனர் . சூப்பர் ஃபார்மில் இருக்கும் இவ்விரு அணிகள் மோதும் முதல் டி - 20 ஆட்டம் இன்று தொடங்குகிறது .


வரும் 2019 நாடாளுமன்ற தேர்தலில் பாஜக மீண்டும் ஆட்சியமைத்தால் எதிர்க்கட்சி தலைவர்கள் பக்கோடா விற்க செல்லவேண்டிய நிலை வரும் என சமாஜ்வாதிக் கட்சித் தலைவர் அகிலேஷ் கூறினார் . உத்தரப் பிரதேச மாநில எதிர்க்கட்சித் தலைவர் அகிலேஷ் யாதவ் தலைமையில் சமாஜ்வாதி கட்சியின் பிரமாண்ட சைக்கிள் பேரணி நடந்தது . இதில் , கலந்து கொண்ட அகிலேஷ் யாதவ் , செய்தியாளர்களிடம் கூறியதாவது . வரும் 2019 நாடாளுமன்ற தேர்தல் எதிர்க்கட்சிகளுக்கு மிகப்பெரிய சவாலாக இருக்கும் . பாஜகவினர் ஜனநாயகத்திற்கு ஆபத்தை ஏற்படுத்தும் வகையில் அச்சுறுத்தல்களை தெடுக்கின்றனர் . அதில் இருந்து ஜனநாயகத்தை காப்பாற்ற எதிர்கட்சிகள் ஓரணியில் திரண்டு , ஒன்று சேர வேண்டும் . மதச்சார்பற்ற கட்சிகள் அனைத்தும் ஒன்றிணைந்து பாஜகவை வீழ்த்தவேண்டும் . எதிர்கட்சிகள் தனித்து போட்டியிட்டால் , பாஜக மீண்டும் வெற்றி பெற்று ஆட்சியை அமைத்துவிடும் . அதுபோல் நடந்தால் , எதிர்க்கட்சித் தலைவர்கள் எல்லோரும் சேர்ந்து , தெருவில் பக்கோடா கடை நடத்தும் நிலைக்கு வருவார்கள் . எனவே , எதிர்க்கட்சி தலைவர்கள் , மோடி தலைமையிலான பாஜக அரசை வீட்டுக்கு அனுப்புவதை ஒரே குறிக்கோளாக கொண்டு மற்ற கட்சிகளுடன் இணைந்து பணியாற்ற வேண்டும் . வரும் தேர்தலில் பாஜகவுக்கு உத்தரப் பிரதேச மக்கள் தக்க பதிலடி கொடுப்பார்கள் என்றார் .


இங்கிலாந்து - கொலம்பிய அணிகள் இடையிலான ஆட்டத்தின்போது நடுவராகச் செயல்பட்ட அமெரிக்காவின் மார்க் கெய்ஜரை விமர்சித்த மாரடோனா தனது செயலுக்கு வருத்தம் தெரிவித்து மன்னிப்பு கேட்டுள்ளார் . உலக கோப்பை கால்பந்து தொடரில் இங்கிலாந்து – கொலம்பியா அணிகள் இடையிலான இரண்டாவது சுற்று ஆட்டம் வழக்கமான மற்றும் கூடுதல் நேரத்தில் 1–1 என்ற கணக்கில் சமநிலை நீடித்தது . இதனையடுத்து கடைபிடிக்கப்பட்ட பெனால்டி ஷூட் ஔட்டில் இங்கிலாந்து அணி 4–3 என்ற கோல் கணக்கில் கொலம்பியாவை தோற்கடித்து காலிறுதிக்கு முன்னேறியது . " இந்த ஆட்டத்தில் நடுவர் கெய்ஜர் ஒருதலைபட்சமாக நடந்து கொண்டார் . அவரது சில முடிவுகள் இங்கிலாந்துக்கு சாதகமாக இருந்தன " என்று கொலம்பியா கேப்டன் ராடமெல் பால்காவ் சாடியிருந்தார் . அவருக்கு ஆதரவாக அர்ஜென்டினா கால்பந்து ஜாம்பவான் மரடோனாவும் குரல் கொடுத்தார் . அவர் , ‘இங்கிலாந்து நினைவுகூரத்தக்க ஒரு வழிப்பறியை செய்துவிட்டது’ என்று விமர்சித்தார் . மேலும் , " இங்கு ஒரு ‘ஜென்டில்மேன்’ தீர்ப்பளிக்கிறார் . அவர் தான் போட்டி நடுவர் . அவரை போன்ற ‘நேர்மையான நடுவர்’ கூகுளில் தேடிப் பார்த்தாலும் கிடைக்கமாட்டார் . அந்த நடுவர் கெய்ஜர் ஒரு அமெரிக்கர் . . . . என்னவொரு எதிர்பாராத பொருத்தம் " என்றும் கிண்டலடித்தார் . இந்த நிலையில் மரடோனாவுக்கு சர்வதேச கால்பந்து சம்மேளனம் ( பிபா ) கடும் கண்டனம் தெரிவித்தது . நடுவருக்கு எதிரான அவரது கருத்து முற்றிலும் நியாயமற்றது என்று பிபா கூறியுள்ளது . இதனைத் தொடர்ந்து இங்கிலாந்து - கொலம்பிய அணிகள் இடையிலான ஆட்டத்தின்போது நடுவராகச் செயல்பட்ட அமெரிக்காவின் மார்க் கெய்ஜர் நேர்மை குறித்து சந்தேகம் எழுப்பிய மாரடோனா மன்னிப்பு கேட்டுள்ளார் . " தனது செயல்பாட்டுக்கு மன்னிப்பு கோருகிறேன் " என்று தனது இன்ஸ்டாகிராம் பக்கத்தில் அவர் வருத்தம் தெரிவித்துள்ளார் .


இயக்குனர் ராம் இயக்கத்தில் , ஜெ . எஸ் . கே கார்பரேஷன் தயாரித்துள்ள படம் தரமணி . இந்த படத்தில் கதாநாயகனாக , வசந்த் ரவி என்கிற புது முகம் நடித்துள்ளார் . நாயகிகளாக ஆண்ட்ரியா , அஞ்சலி ஆகியோர் நடித்துள்ளனர் . இந்த படத்திற்கு இசையமைப்பாளர் யுவன் ஷங்கர் ராஜா இசையமைத்துள்ளார் . இந்த படத்தின் இசையை , மறைந்த பாடலாசிரியர் நா . முத்துகுமாருக்கு சமர்ப்பணம் செய்யும் விதத்தில் , யுவன் ஷங்கர் ராஜா ரஜினியிடம் கேட்டுக்கொண்டதால் , இந்த படத்தின் பாடலை வெளியிட ரஜினி சம்மதித்தார் . மேலும் இந்த படத்தின் இசை வெளியீட்டு விழா இன்று நடைபெற்றது . இந்த பாடல்களை ' ப்ரம் தி பாட்டம் ஆப் அவர் ஹார்ட் ' என்கிற காணொளியை உருவாக்கி , படத்தின் பாடல்களை யு டியுபில் வெளியிட்டனர் . பாடல்கள் வெளியிட பட்ட சில மணி நேரங்களிலேயே பல பார்வையாளர்கள் படங்களை கேட்டு நல்ல ரிசல்ட் கூறியுள்ளனர் . இந்த இசை வெளியீட்டு விழாவில் பேசிய இயக்குனர் ராம் சூப்பர்ஸ்டார் ரஜினிகாந்த் பாடல்களை வெளியிட்டது தங்களுக்கு மேலும் உற்சாகத்தை அளித்துள்ளது என்றும் , இந்த படத்தின் பாடங்களை தனது மறைந்த நண்பர் நா . முத்துக்குமாருக்கு சமர்ப்பணம் செய்வதாக தெரிவித்தார் . அதனை தொடர்ந்து பேசிய யுவன் ஷங்கர் ராஜா என்னுடைய பயணத்தில் மிக முக்கியமான மைல் கல் என கூறினார் . இப்போது வெளியாகியுள்ள தரமணி பாடல்கள் ரசிகர்களிடையே நல்ல வரவேற்பை பெற்றுள்ளது குறிப்பிடதக்கது .